Georgia - Wikipedy\n(Trochwiisd fan Georgia (Konfederearre steat))\n(Ingelsk, "Wiisheid, Rjochtfeardichheid, Moderaasje")\ngrutste stêd Atlanta\nynwennertal 10.097.343 (2014)\nbefolkingstichtens 65,4 / km²\noerflak 153.909 km² (2,6% wetter)\nbynamme de Peach State\nDizze side giet oer de Amerikaanske steat Georgia. Foar oare betsjuttings, sjoch: Georgia (betsjuttingsside).\nGeorgia (útspr.: ['ʤɔ:ɹʤa], likernôch "dzjôrdzja"), offisjeel de Steat Georgia (Ingelsk: State of Georgia), is ien fan 'e fyftich steaten dy't mei-inoar de Feriene Steaten fan Amearika foarmje. Georgia, byneamd de Peach State (de "Pjiskesteat"), leit yn it súdeasten fan it lân, oan 'e kust fan 'e Atlantyske Oseaan, en heart ta de regio fan it Amerikaanske Suden. De haadstêd is Atlanta, en dat is mei-iens ek de grutste stêd. Neffens in skatting út 2014 hie de steat doe goed 10 miljoen ynwenners, wêrmei't it kwa befolkingsgrutte de 8e steat fan 'e Feriene Steaten is. Oangeande oerflak is Georgia mei krapoan 154.000 km² de 24e steat. Georgia stiet bekend om syn hjitte, neare klimaat, syn natoerskientme en syn skiednis as ien fan 'e oarspronklike steaten fan 'e Konfederearre Steaten fan Amearika.\nGeorgia is ferneamd nei kening George II fan Grut-Brittanje.\nGeorgia hat in oerflak fan 153.909 km², wêrfan't 2,6% út wetter bestiet. Dêrmei is it de grutste Amerikaanske steat beëasten de rivier de Mississippy kwa lânoerflak, hoewol't it Michigan, Floarida en Wiskonsin foargean litte moat as ek it wetteroerflak meirekkene wurdt. Georgia leit yn 'e Eastlike Tiidsône (UTC –5, simmertiid –4). De steat grinzget yn it noardeasten oan 'e steat Súd-Karolina, yn it noarden oan Noard-Karolina en Tennessee, yn it westen oan Alabama en yn it suden oan Floarida. Yn it súdeasten hat Georgia in likernôch 175 km lange kustline oan 'e iepen Atlantyske Oseaan.\nJekyll, ien fan 'e See-eilannen.\nDe grins mei Súd-Karolina folget (fan noardwest nei súdeast) de rin fan 'e rivieren de Chattooga, de Tugaloo en de Savannah. De súdlike helte fan 'e westgrins mei Alabama folget de rin fan 'e rivier de Chattahoochee, en yn it uterste súdeasten folget de grins mei Floarida de rin fan 'e rivier de St. Mary's. Fierders besteane de grinzen fan Georgia foar it meastepart út rjochte linen. De grutste rivier is de Savannah, dy't by de stêd Savannah yn 'e Atlantyske Oseaan útmûnet.\nIt noardlike en noardwestlike part fan Georgia makket diel út fan 'e Appalachen, it grutste berchtme yn Noard-Amearika nei de Rocky Mountains. Wat fierder nei it súdeasten oft men komt, wat leger oft it lân leit, oant it der tsjin 'e grins mei Floarida alhiel ûnder strûpt yn it útstruten Okefenokee-moeras. It heechste punt yn 'e steat is Brasstown Bald, in berchtop yn 'e Appalachen op 1.458 m boppe seenivo, en it leechste punt is it strân oan 'e Atlantyske kust, dat op seenivo leit. Foar de Atlantyske kust leit by de hiele kustline fan Georgia lâns in rige barriêre-eilannen dy't de See-eilannen hjitte. Der binne yn Georgia gjin federale Yndianereservaten.\nIt Okefenokee-moeras, yn súdeastlik Georgia.\nYn 'e prehistoarje waard Georgia bewenne troch ferskate kultueren fan Yndiaanske terpebouwers. Tsjin 'e tiid dat de earste Jeropeeske ûntdekkingsreizgers it gebiet oandiene, waard de kust bewenne troch de Jamassy (Yamassee), wylst it binnenlân fierhinne yn 'e hannen wie fan 'e Kriik (Creek), twa nau besibbe Muskogeeske folken. It bercheftige noarden hearde ta it domein fan 'e Irokeeske Sjeroky (Cherokee).\nDe earste Jeropeaan dy't Georgia oandie, wie mooglik de Spanjert Juan Ponce de León, op syn syktocht nei de Boarne fan de Ivige Jonkheid. Yn 1526 besocht Lucas Vázquez de Ayllón yn Georgia in koloanje te stiftsjen. Nei alle gedachten wie dat op it eilân dat no St. Catherine's hjit. Oan it begjin fan 'e achttjinde iuw krigen de Ingelsen fanút harren koloanje Súd-Karolina wei Georgia stevich yn 'e hannen. De Britske koloanje Georgia, wêrfoar't kening George II fan Grut-Brittanje yn 1732 in oarkunde ferliende, waard op 12 febrewaris 1733 fysyk yn besit nommen troch James Oglethorpe. Dêrmei wie it de lêste fan 'e oarspronklike Trettjin Koloanjes. Georgia waard bestjoerd troch de saneamde Bewâldfierders foar de Stifting fan de Koloanje Georgia yn Amearika, dy't in yngewikkeld plan foar de kolonisaasje fan it gebiet opstelden dat it Oglethorpe Plan kaam te hjitten. Dat stelde it gebiet foar as in soarte fan agrarysk paradys foar eigenerfde boeren, dêr't slavernij net tastien wie.\nIt sintrum fan Augusta.\nYn 1742 diene de Spanjerts ûnder de Oarloch om Jenkins' Ear fanút Spaansk-Floarida in ynfal yn Georgia. Tsien jier letter, yn 1752, draaide it Britske regear de jildkraan ticht dy't de koloanje geande hold, mei as gefolch dat de bewâldfierders gjin oare kar hiene as om 'e koloanje oer te dragen oan 'e Britske Kroan. Georgia waard dêrnei in kroankoloanje, mei in gûverneur dy't oansteld waard troch de kening. Slavernij, in ynstitút dat de bewâldfierders twa desennia lang bûtendoar witten hiene te hâlden, waard dêrtroch yn Georgia legaal.\nUnder de Amerikaanske Unôfhinklikheidsoarloch (1774-1783) wie Georgia ien fan 'e oarspronklike Trettjin Koloanjes dy't yn opstân kamen tsjin 'e Britske oerhearsking, al wie de animo foar de rebûlje yn Georgia it leechst fan al dy koloanjes. Nettsjinsteande dat ûndertekenen fertsjintwurdigers fan it regear fan Georgia yn 1776 de Amerikaanske Unôfhinklikheidsferklearring. Yn febrewaris fan it jiers dêrop waard de earste grûnwet fan Georgia troch it koloniale parlemint ratifisearre. Under de oarloch waard der yn Georgia mar amperoan fochten. Nei't de jonge Feriene Steaten harren ûnôfhinklikheid feilichsteld hiene by de Frede fan Parys, wie Georgia op 2 jannewaris 1788 de fjirde steat dy't de Amerikaanske Grûnwet ratifisearre.\nAtlanta, de haadstêd fan Georgia.\nYn 1829 waard der yn 'e Appalachen fan noardlik Georgia goud ûntdutsen, wat ta de Georgiaanske Goudkoarts late. De tafloed fan blanke kolonisten sette it steatsregear en de Amerikaanske federale oerheid ûnder druk om 'e Sjeroky Naasje syn lân te ûntnaderjen. Yn 1830 waard troch presidint Andrew Jackson de Wet op de Yndiaanske Ferwidering ûndertekene, dy't de deportaasje mooglik makke fan 'e Sjeroky en de rest fan 'e saneamde Fiif Beskaafde Stammen út it súdeasten fan 'e Feriene Steaten wei nei it Yndiaanske Territoarium (it lettere Oklahoma).\nDe Sjeroky fochten dy wet oan en krigen yn 'e rjochtsaak Worcester v. Georgia gelyk fan it Amerikaansk Heechgerjochtshôf, mar dy útspraak waard troch Jackson en it regear fan Georgia wollens en mienens negearre. Doe't opperrjochter John Marshall it fûnis foarlêzen hie, utere Jackson de wurden: "John Marshall hat syn beslút nommen; lit er no ek mar sjen dat it neilibbe wurdt." Yn 1838 stjoerde Jackson syn opfolger, presidint Martin Van Buren, it Amerikaanske Leger om 'e Sjeroky byinoar te driuwen en mei geweld fan harren lân te heljen. Hja waarden neitiid twongen om oer it kweaferneamde Trail of Tears ("Paad fan Triennen") nei it Yndiaanske Territoarium te marsjearjen, wêrby't 4.000 Sjeroky ûnderweis omkamen.\nDe Slach by Kennesaw Mountain, ien fan 'e gruttere fjildslaggen fan 'e Amerikaanske Boargeroarloch, waard útfochten op 27 juny 1864.\nOp 19 jannewaris 1861 skate Georgia him ôf fan 'e Feriene Steaten, wêrnei't it trije wiken lang in de facto ûnôfhinklike republyk foarme. Op 8 febrewaris hearde Georgia mei Súd-Karolina, Mississippy, Floarida, Alabama en Louisiana ta de seis oprjochtsjende lidsteaten fan 'e Konfederearre Steaten fan Amearika. Under de dêropfolgjende Amerikaanske Boargeroarloch (1861-1865) ûntjoech Georgia him meitiid ta in wichtich front yn 'e striid, dêr't û.m. de Slach by Chickamauga en de Slach by Kennesaw Mountain plakfûnen.\nYn 1864 folge de slepende Slach om Atlanta, wêrby't dy stêd 107 dagen troch de Noardlike troepen belegere waard, oant de ferdigeners úteinlik op 1 septimber belies jaan moasten. De pleatslike Súdlike befelhawwer, generaal John Bell Hood, liet foar syn ôftocht alle iepenbiere gebouwen yn 'e brân stekke en alle guod dat de Noardliken mooglikerwize helpe kinne soe, ferrinnewearje. Nei't boargemaster James Calhoun de stêd de oare deis oan 'e Noardlike generaal William Tecumseh Sherman oerjûn hie, liet dy de befolking op 7 septimber evakuëarje, wêrnei't er hiel Atlanta platbaarne liet, útsein inkeld de tsjerken en de sikehuzen.\nIn jonge spinster yn in katoenfabryk yn Georgia (1909).\nNeitiid fierde Sherman syn ferneamde Mars nei de See út, wêrby't er yn desimber 1864 in brede stripe lân fan Atlanta nei de havenstêd Savannah yn 'e jiske lei. Yn totaal sneuvelen 18.253 Georgiaanske soldaten yn 'e Boargeroarloch, wat rûchwei ien op 'e fiif wie fan al dyjingen dy't tsjinst nommen hiene. Under it Tiidrek fan de Weropbou, nei ôfrin fan 'e Boargeroarloch, wie Georgia op 15 july 1870 de lêste Súdlike steat dy't wer ta de Amerikaanske Uny talitten waard. Fanwegen it belang fan Atlanta as spoarknooppunt waard yn 1868 de steatshaadstêd fan Georgia derhinne ferpleatst út Milledgeville wei.\nDoe't blanke Demokraten yn 1877 de macht wer yn 'e hannen krigen yn it Steatskongres fan Georgia, yntrodusearren se in belestingtaryf dêr't men oan foldwaan moast om stimme te meien. Dat wie in útsochte maatregel om hast alle nei de ôfskaffing fan 'e slavernij befrijde swarten en ek it meastepart fan 'e earme blanken har kiesrjocht te ûntnimmen. Oare soartgelikense maatregels folgen, wêrmei't de swarten, dy't yn 1900 46,7% fan 'e Georgiaanske befolking útmakken, bûten spul set waarden. Fanwegen diskriminaasje en earmoede teagen fan 1913 oant 1940 ûnder de Afro-Amerikaanske Folksferhuzing hûnderttûzenen swarten út Georgia wei, om yn 'e yndustrystêden fan it noarden, lykas Philadelphia, New York, Detroit, Cleveland en Chicago, in better libben te sykjen. Under de Twadde Afro-Amerikaanske Folksferhuzing folge tusken 1945 en 1970 nochris sa'n migraasjeweach, wêrby't doe fral ek de stêden oan 'e westkust, lykas Los Angeles en San Francisco, ta de bestimmings hearden.\nIt hûs yn Atlanta dêr't de ferneamde minskerjochte-aktivist Martin Luther King yn syn bernetiid wenne.\nYn 'e 1950-er en 1960-er jierren stried de Amerikaanske Boargerrjochtebeweging foar lykberjochtiging foar Afro-Amerikanen. Dêrby kamen de swarte aktivisten geregeldwei yn botsing mei de hearskjende blanke politike elite. Boppedat fierde de rasistyske Ku Klux Klan in kampanje fan yntimidaasje en geweld tsjin 'e Afro-Amerikanen. Pas yn 'e rin fan 'e jierren sechstich, doe't it federale regear yn Washington, D.C. de Súdlike steaten lykberjochtiging fan alle ynwenners oplei, kaam oan 'e ynstitúsjonalisearre diskriminaasje in ein.\nGeorgia bestiet bestjoerlik út 159 countys, it grutste oantal fan alle Amerikaanske steaten útsein Teksas (dat der 254 hat). Oant 1931 hie Georgia 161 countys, mar oan 'e ein fan dat jier waarden Milton County en Campbell County anneksearre troch Fulton County. De steatshaadstêd, Atlanta, leit yn Fulton County, it noardwesten fan 'e steat. Krekt as alle Amerikaanske steaten wurdt Georgia bestjoerd troch in steatsregear mei oan it haad de gûverneur. De wetjaande macht is yn 'e hannen fan 'e Algemiene Assimblee fan Georgia, dy't bestiet út 'e Steatssenaat mei 56 sitten en it Steatshûs fan Offurdigen mei 180 sitten. Yn 'e Amerikaanske Senaat wurdt Georgia, lykas alle Amerikaanske steaten, fertsjintwurdige troch 2 senators. Yn it Amerikaanske Hûs fan Offurdigen hat Georgia 14 sitten.\nIt steatskapitoal fan Georgia yn Atlanta.\nIt politike lânskip fan Georgia wurdt behearske troch de beide grutte Amerikaanske politike partijen, de Demokratyske Partij en de Republikeinske Partij. Alle oare partijen spylje mar in tige marzjinale rol. Oarspronklik sloegen de Demokraten yn Georgia lang foar master op, mar sûnt de Amerikaanske politike omwikseling fan 'e 1950-er en 1960-er jierren, wêrby't de Demokraten almar progressiver waarden en de (oarspronklik progressive) Republikeinen wat langer wat konservativer, hawwe yn Georgia de Republikeinen de macht fêst yn 'e hannen. It plattelân fan 'e steat is noch altyd uterst konservatyf, mar troch de oanhâldende groei fan 'e befolking fan Atlanta en foarstêden, dêr't men folle progressiver is, ferwachtet men dat de Demokraten om 2025 hinne wer kâns meitsje sille om Georgia by Amerikaanske presidintsferkiezings te winnen.\nIt bruto steatsprodukt fan Georgia bedroech yn 2010 $403 miljoen. Yn 2011 kaam it bruto steatsprodukt per lid fan 'e befolking op $35.979 út. As Georgia in ûnôfhinklik lân wie, soe it dêrmei it 28e plak ynnimme op 'e ranglist fan 'e grutste ekonomyen fan 'e wrâld. Der binne in stikmannich grutte en bekende bedriuwen yn 'e steat fêstige (benammen yn Atlanta), wêrûnder de doch-it-selskeatling Home Depot, de pakketbesoarchtsjinst UPS, de frisdrinkenprodusint Coca-Cola, de loftfeartmaatskippij Delta Airlines en de ynternasjonale nijsstjoerder CNN.\nDe CNN-studio's yn Atlanta.\nIt plattelân fan Georgia is noch fierhinne in agrarysk gebiet, dêr't benammen pinda's, maïs en soajabeane ferboud wurde. De steat is fierders ek wrâlds topprodusint fan pekannuten, dy't fral yn 'e súdwestlike kontrei om Albany hinne ferboud wurde. De krite fan Gainesville, yn it noardeasten fan 'e steat, is in sintrum fan plomfeehâlderij. De wichtichste agraryske útfierprodukten fan Georgia binne hinne- en kalkoenefleis, aaien, pinda's, pekannuten, pjisken, katoen, rogge, kowefleis, bargefleis, suvelprodukten, hout (fral dinnehout), tabak en grienten.\nOp it mêd fan 'e yndustry moat fral de tekstylyndustry neamd wurde, dy't sterk konsintrearre is yn 'e stêden Rome, Columbus, Augusta en Macon en by de snelwei Interstate 75 lâns tusken Atlanta en Chattanooga, oare kant de grins mei Tennessee. It stedsje Dalton lit him derop foarstean de 'flierbedekkingshaadstêd fan 'e wrâld' te wêzen. Behalven flierbedekking en flierkleden wurde yn 'e tekstylyndustry fan Georgia ek klean, bêdrêding, handoeken, ensfh. makke.\nDe histoaryske binnenstêd fan Savannah.\nEk de Amerikaanske Striidkrêften drage flink by oan 'e ekonomy fan Georgia, mei't de steat ien fan 'e grutste militêre ynfrastruktueren hat fan alle Amerikaanske steaten. Sa binne der û.m. fêstige de legerbases Fort Benning, Fort Gordon en Fort Stewart, de loftmachtbases Moody en Robins, it Lânmachtfleanfjild Hunter, de Loftreservebasis Dobbins, de Mariniersbasis Albany, de Marinedûkboatbasis Kings Bay, it Kustwachtloftstasjon Savannah en it Kustwachtstasjon Brunswick.\nIt toerisme, ta einbeslút, is ek fan grut belang foar de ekonomy fan Georgia. Allinnich al de histoaryske binnenstêd fan Savannah lûkt jiers mear as 11 miljoen besikers. Atlanta, mei û.m. it Coca-Colamuseum World of Coke, it Georgia Aquarium, de dieretún Zoo Atlanta, de CNN-studio's en it hûs dêr't de fermoarde minskerjochte-aktivist Martin Luther King syn bernetiid trochbrocht, kriget rom 4 miljoen toeristen yn 't jier.\nIt haadkertier fan Coca-Cola, yn Atlanta.\nFierders stiet yn Warm Springs it saneamde Lytse Wite Hûs, de simmerresidinsje fan presidint Franklin D. Roosevelt, wylst yn Plains it Jimmy Carter Library and Museum fêstige is, wijd oan presidint Jimmy Carter en dy syn regear, dy't yn Georgia hikke en tein wie. Yn Augusta wurdt elts jier yn april it Masters Tournament holden, ien fan 'e wichtichste golftoernoaien fan 'e wrâld. Ek Covington kriget in protte toeristen, mei't dêr (foar in diel) de bekende tillefyzjesearje út 'e 1980-er jierren The Dukes of Hazzard opnommen is.\nNeffens in offisjele rûzing troch it Amerikaanske Folkstellingsburo (op grûn fan gegevens fan 'e Amerikaanske folkstelling fan 2010) hie Georgia yn 2014 10.097.343 ynwenners, wat in groei fan 4,2% is yn ferhâlding ta de stân fan saken yn 2010. De befolkingstichtens wie yn 2014 65,4 minsken de km². De grutste stêd fan 'e steat is de steatshaadstêd Atlanta, mei 456.000 ynwenners yn 2014. Oare gruttere stêden binne: Columbus (201.000), Augusta (197.000), Macon (154.000), Savannah (144.000), Athens (120.000), Sandy Springs (102.000), Roswell (94.000), Johns Creek (83.000) en Albany (76.000).\nBefolkingstichtens yn Georgia.\nNeffens gegevens fan 'e Amerikaanske folkstelling fan 2010 wie de etnyske opbou fan 'e befolking fan Georgia doe sa: 55,9% blanken; 30,5% swarten; 8,8% Latino's; 3,2% Aziaten; 0,3% Yndianen; 0,1% Polyneziërs, Melaneziërs en Mikroneziërs; 1,2% oaren of fan mingd etnysk komôf.\nBlanke Georgianen binne fierhinne fan Noardwest- en Middenjeropeeske orizjine, mei (yn 2011) as grutste oarsprongsgroepen Ingelsen (8,1% fan 'e totale steatsbefolking), Ieren (8,1%) en Dútsers (7,2%). De See-eilannen, foar de kust fan Georgia, wurde bewenne troch de See-eilânkreoalen (of Gullah), in subgroep fan 'e Afro-Amerikanen, dy't dêr harren eigen taal en kultuer ûntwikkele hawwe. Georgia hat gjin federaal erkende Yndianestammen. Wol binne der yn Georgia fjouwer stammen dy't erkenning fan 'e steat, mar net fan 'e federale autoriteiten hawwe. Dat binne:\nDe skyline fan Atlanta.\nDe offisjele taal fan Georgia is it Ingelsk, dat as sadanich yn 'e steatsgrûnwet fêstlein is. Neffens gegevens fan 'e Amerikaanske folkstelling fan 2010 wie it Ingelsk doe foar 87,4% fan 'e befolking fan Georgia de memmetaal. Oare wichtige memmetalen yn 'e steat wiene it Spaansk (7,4%), it Koreaansk (0,5%), it Fjetnameesk (0,44%), it Frânsk (0,42%), it Sineesk (0,38%) en it Dútsk (0,29%). Mank in lyts part fan 'e lânseigen befolking yn it noarden en noardwesten fan Georgia wurdt noch Sjeroky sprutsen. Op 'e See-eilannen, foar de Georgiaanske kust, wurdt it See-eilânkreoalsk sputsen, de kreoalske taal fan in subgroep fan 'e Afro-Amerikanen.\nDe metodistyske Sint-Markustsjerke yn Atlanta.\nOp it mêd fan godstsjinst bestie yn 2010 83% fan 'e befolking fan Georgia út kristenen, wêrûnder 71% protestanten en 12% roomsen. De grutste protestantske denominaasjes wiene de Súdlike Baptistekonvinsje mei rom 1.759.000 leden; de Feriene Metodistyske Tsjerke mei krapoan 620.000 leden; de Tsjerke fan God (Cleveland, Tennessee) mei goed 175.000 leden; en de Nasjonale Baptistekonvinsje, FSA mei sa'n 173.000 leden. Ateïsten en agnosten foarmen 13% fan 'e befolking. Oare godstsjinsten wiene: it joadendom (1%) en de islaam, it boedisme en it hindoeïsme (allegear 0,5%).\nGeorgia hat in fochtich subtropysk klimaat, mei hjitte, neare simmers (benammen yn it leechlân dat it meastepart fan it grûngebiet fan 'e steat beslacht) en mylde winters. Simmerdeis binne yn Atlanta temperatueren oerdeis fan 32 °C hiel normaal, wylst it kwik by 't winter sakket oant 10-15 °C oerdeis. Rekôrtemperatueren yn Georgia wiene 44,4 °C, op 24 july 1952 yn Louisville, en –27,2 °C op 27 jannewaris 1940 yn it noarden fan Floyd County. Delslachhoemannichten rinne útinoar fan 1.143 mm yn 'e midden fan 'e steat oant 1.905 mm yn it noardeasten.\nGeorgia is ien fan 'e Amerikaanske steaten dy't it faakst troffen wurde troch tornado's, hoewol't dat oer it algemien mar swakke eksimplaren binne ferlike mei dy dêr't westliker steaten mei te krijen hawwe. Mei syn Atlantyske kustline is Georgia fierders kwetsber foar orkanen, dy't gauris by de kust lâns skampe út it Karibysk Gebiet wei ûnderweis nei it noarden.\n(in) Offisjele webside fan it regear fan Georgia\nOfbylden dy't by dit ûnderwerp hearre, binne te finen yn de kategory Georgia (U.S. state) fan Wikimedia Commons.\nUntfongen fan "https://fy.wikipedia.org/w/index.php?title=Georgia&oldid=993920"\nDizze side is it lêst bewurke op 25 mai 2020 om 11.12.


De Fryske Marren wol ôffal better skiede: fan 132 nei 60 kilo restôffal de ynwenner | Omrop Fryslân\nDe Fryske Marren wol dat syn ynwenners har ôffal better skiede. Op it stuit smyt in trochsneed ynwenner fan de gemeente 132 kilo restôffal fuort. Boargemaster en wethâlders wolle dat it op syn meast 60 kilo wurdt.\nOm dat te berikken soene der noch mear saken dy't opnij brûkber binne út it ôffal helle wurde moatte. Ferantwurdlik wethâlder Ilona Groeneveld: "Wy dogge regelmjittich stekproeven. Dan keare we in kontener om en dan sjogge we even goed wat der yn sa'n grize kontener sit. We fernimme dat der dochs hieltyd in protte griente-, fruit en túnôffal noch ynsit."\nUt ûndersyk docht bliken dat it om 27 prosint fan it ôffal yn de grize kontener giet, seit Groeneveld. "Dingen dy't eins nei de miljeustrjitte moatte, in âld krukje, in âlde lampe, dat soarte dingen sitte der ek noch altyd yn. Tekstyl fine we der noch yn, papier, glês en elektryske apparaten. Dat is ôffal dat der eins net yn heart."\nGroeneveld jout ta dat fan 132 nei 60 kilo in grutte sprong is, mar mei it ynfieren fan in tal maatregels moat it neffens har helber wêze. "Lanlik is it stribjen net mear as 30 kilo restôffal. Wy ha sein: we kinne net fan de flier op 'e souder, mar we meie wol ambysje toane. 60 is te dwaan."\nIen fan de maatregels is om minder faak de grize kontener op te heljen. Fan ien kear yn de twa wiken wurdt dat ien kear yn de trije wiken. De griene kontener wurdt just faker ophelle, fan ien kear yn de fjouwer wiken nei ien kear yn de trije wiken.\nDêrneist wurde de iepeningstiden fan de miljeustrjitte ferromme. "Sadat minsken har grof vuil faker kwyt kinne. Dat kin ek gratis, dus dat kostet neat. Allinnich je moatte der wol foar hinne en wer ride", seit Groeneveld.\nIt kolleezje wol ek besykje de mentaliteit fan de minsken te feroarjen troch it jaan fan mear ynformaasje en foarljochting fia bygelyks de webside, app en krante. De miljeuterreinen krije ôffalcoaches, dêr't minsken mei oerlizze kinne yn hokker kontener it guod moat.\nOp 15 desimber nimt de gemeenteried in beslút oer it foarstel fan it kolleezje.\nWethâlder Irona Groeneveld fan De Fryske Marren\nDe Fryske Marren recycling restôffal ôffalskieding\nDe toan fan Jan Koops: "Revelusie"


CRONUS Ynterieurûntwerp - Untwerp tydskrift\nYnterieurûntwerp De bar lounge fan dizze leden is rjochte op de útfierders dy't har graach yn 'e styl fan stedsnachten trochbringe. It sprekt fansels dat jo wat bysûnders en bûtengewoan sille fiele foar dyjingen dy't lid wolle wurde en dy't ree binne om dizze balke te brûken. Wat mear is, no't jo hjir begon te brûken, sille brûkberens en komfort in grutte betsjutting spielje foar it hannelingsformulier. Jo soene dizze twa hjirboppe neamde aspekten miskien wol frjemd fine, en om de krekte touch te jaan wie ús útdaging. Yndied, dizze "twa aspekten" wie it kaaiwurd foar it ûntwerpen fan dizze bar lounge.\nProjektnamme : CRONUS, Namme fan ûntwerpers : Aiji Inoue, Namme fan kliïnt : Doyle Collection co.ltd..\nYnterieurûntwerp Aiji Inoue CRONUS


Kaitlyn Dever - Wikipedy\nechte namme Kaitlyn Dever\nberne 21 desimber 1996\nberteplak Phoenix (Arizona)\njierren aktyf 2009 – no\nKaitlyn Dever (útspr.: ['ke:tlɪn 'di:vəɹ], "keetlin diivr"; Phoenix (Arizona), 21 desimber 1996) is in Amerikaansk film- en tillefyzje-aktrise, dy't benammen bekend wurden is mei har rollen yn 'e tillefyzjesearjes Justified en Last Man Standing.\nDever waard yn 1996 berne yn 'e stêd Phoenix, yn 'e súdwestlike Amerikaanske steat Arizona. Har belangstelling foar de poadiumkeunsten begûn doe't se noch mar fiif jier wie, en har âldelju har ynskreaune op in akteurskoalle. Njonken aktearjen die hja as bern ek oan turnjen, ballet en skeelerjen, mar dy leafhawwerijen joech hja meitiid op om har mear ta te lizzen op har aktearjen.\nKaitlyn Dever yn 2012.\nDever ferhuze mei har âlden nei it Teksaanske Dallas, dêr't se in oplieding folge by de Dallas Young Actors Studio. Neitiid wurke se mei oan ferskate reklamespotsjes, foar't it gesin, besteande út Dever sels, har âlden en twa jongere suskes, úteinlik ferhuze nei Los Angeles, yn Kalifornje.\nHar earste rol fan namme hie Dever yn 'e film An American Girl: Chrissa Stands Strong, út 2009, dêr't se in narre dakleas famke yn spile. Oare films dêr't se roltsjes yn hie, wiene û.m. Bad Teacher (2011), it troch Clint Eastwood regisearre J. Edgar (2011), The Spectacular Now (2013), Short Term 12 (2013) en Laggies (2014).\nOp 'e tillefyzje hie Dever û.o. gastrollen yn searjes as Modern Family, Private Practice en The Mentalist. Fan 2011 oant 2015 fertolke se de weromkearende rol fan Loretta McCready, yn 'e dramasearje Justified. Har oare grutte rol is dy fan Eve Baxter, de jongste dochter yn 'e komeedzjerige Last Man Standing, dy't begûn yn 2011 en noch altyd (mids 2015) rint. Dever waard yn 2012 nominearre foar trije Young Artist Awards, foar har rollen yn Bad Teacher, Justified en Last Man Standing.\n● (in) Folsleine filmografy fan Kaitlyn Dever yn 'e Internet Movie Database (IMDb)\nOpfrege fan "https://fy.wikipedia.org/w/index.php?title=Kaitlyn_Dever&oldid=1039344"\nDizze side is it lêst bewurke op 1 jun 2021 om 21.40.


,,Grutte plus foar Ljouwert, Fryslân en ûndernimmers” | Friesland.nl\nDe 175 leden fan bedriuweferiening De Hemrik sitte dan wol oan de bûtenrâne fan de stêd, dochs binne se tige belutsen by LF2018. “We seinen metien: hjir moatte we by wêze”, fertelt bestjoerslid Herman Kiestra. “It is in kâns foar Ljouwert, Fryslân en foar ús as ûndernimmers.”\nFansels kostet dit feestje wol in soad jild. “Is it in moai inisjatyf en dat kostet wat, mar it is te moai om rinne te litten. Boppedat, as je neat dogge, bart der ek neat. Dêrom drage wy as ûndernimmers graach by. Finansjeel, mar ek fasilitêr, lykas mei ferfier, húsfesting, parkearromte of skjinmaak.”


Marije – Pagina 6 – KF Easterein\nPublisearre op 11 juni 2018 troch Marije\nÔfrûne wykein is der wer in soad keatst troch ús leden. In soad wille mei hjir en dêr sels in priiske. Hjirûnder de útslagen op in rige. 7 juny, 50+ lanenkaatsen yn Harns Sipke Hiemstra wint hjir in 3e priis! Wy krigen dit kear in foto fan it publyk yn stee fan de priis. Wol 6 rijen …\nHimelfeart wykein dat betsjut foar ús, keatsleafhawwers, in soad keatsen. Machtich moai al sizze wy dat sels. Tongersdei, sneon en snein wiene der ferskate wedstriden. Der binne sels in pear fan ús leden yn Hilversum west. Hjirûnder de resultaten dy at wy troch krigen hawwe fia ús WhatsApp-groep ‘keatsútslaggen’. Tongersdei 10 maaie, …


Amasja fan Juda - Wikipedy\nAmasja fan Juda\nKening Amazja fan Juda\nAmazja (Hebriuwsk: אמציה, "Sterk is de Hear") wie neffens it Alde Testamint kening fan Juda en folge syn heit Joäsj yn de âldens fan 25 jier. Syn regear duorre 29 jier.\nAmazja folge yn ±796 f.Kr. syn heit Joäsj op, nei't dy troch in gearspanning ôfset wie. Syn earste died as kening wie it terjochtstellen fan de manlju dy't syn heit fermoarde hiene. Dêrby hold de kening him oan de wet fan Moazes, dy't it ferbea om ek de bern fan de dieders te deadzjen.\nDe kening begûn al gau mei de bou in grut leger. Dêrnjonken rekrutearre er in troepenmacht fan 100.000 hierlingen út Israel. Dat lêste waard lykwols ôfkard troch in profeet, dy't de kening oantrune om de Efraïmiten werom nei hûs te stjoeren, om't God fanwegen harren goddeleazens net mear oan de kant fan Israel stie. Kening Amasja harke nei de profeet en liet de hierlingen tsjin harren sin wer fuortstjoere. Doe teach de kening mei syn leger fan allinnich Judeeërs op nei Edom en helle dêr in grutte oerwinning op it ryk , dat him al dessinia earder ûnder kening Joaram losmakke hie fan Juda. \nAmazja moast lykwols werom gean om't de hierlingen dy't hy earder fuortstjoerd hie no yn de stêden fan Juda hûsholden. Op 'e wei werom naam kening Amasja lykwols ek bylden fan Edomityske ôfgoaden mei om se thús te ferearjen. Dat kaam de kening te stean op in fermoanning fan in profeet, mar de kening bekroade him net om syn wurden en frege spottend oft er de profeet faaks ta riedshear oansteld hie.\nNei de oerwinning op Edom waard Amasje oermoedich en begûn er kening Joäsj fan it Noardryk Israel út te dagen om de striid oan te gean. Dy stjoerde Amasja asandert in brief mei dêryn in parabel oer in stikel en in seder. De stikel moast Juda ferbyldzje en dy waard ferwâde troch wylde bisten. De rie dy't kening Joäsj oan Amazja joech wie dúdlik: bliuw thús, want oars soe it wolris raar mei Juda beteare kinne.\nKrekt as mei de profeet wie de kening no ek net te rieden en der folge in kriich mei Israel. It kaam Juda djoer te stean: it Judeeske leger waard troch Israel ynmakke en it Israelityske leger teach nei Jeruzalim, dêr't in grut part fan de muorren ôfbrutsen waard. De stêd waard plondere en tal fan gizelers moasten mei nei Israel's haadstêd Samaria. Amasja mocht lykwols kening bliuwe, mar sûnt hy frjemde goaden tsjinne hie er in soad lêst fan gearspannings. Op 't lêst waard it foar him yn Jeruzalim sa nuodlik dat er de wyk nimme moast nei Lakisj. Dêr fûnen se him likegoed en brochten him om.\nKening Amasja waard begroeven yn de Davidsstêd en opfolge troch Oezzia.\n↑ 2 Kroniken 25:5–13\n↑ 2 Keningen 8:22\n↑ 2 Kroniken 25:14-16\n↑ 2 Kroniken 25:17-19\n↑ 2 Kroniken 25:17-28\nOpfrege fan "https://fy.wikipedia.org/w/index.php?title=Amasja_fan_Juda&oldid=1004643"\nDizze side is it lêst bewurke op 27 jul 2020 om 21.02.


De ferzje fan 22 sep 2016 om 17.52\n64 bytes lytser , 4 jier lyn\nDe ferzje fan 21 sep 2016 om 19.01 (wizigje)\nDe ferzje fan 22 sep 2016 om 17.52 (wizigje) (weromsette)\nIn protte Muay-Boran techniken binne net mear tastien by wedstriden omdat dy gewoanwei te deadlik binne. In oantal techniken dy't wol tastien binne soargjekomme foarlykwols denoch nedigehurd "oee's" en "aah's" fan it publykoan.\nKrektas de bokser syn tsjinstanner k.o. slacht mei mei syn fûsten is dit de taibokser ek mei de skonken tastien. Trapen kinne nei de holle en lichem en boppeskonk makke wurde. Foaral de saneamde "[[low kick]]s", dy't op de boppeskonkspier belanje, hawwe in bysûnder effektive en ek wol pynlike útwurking. By werhelle kontakt kin de taibokser net op de skonken stean bliuwe en moat hy bytiden belies jaan.\nIn oar ferskil mei it boksen is it saneamde "clinchen". Wurde by it normale boksen de fjochters skieden op it momint dat hja elkoar om samar te sizzen "omearmje", by it taiboksen is it ek tastien om de tsjinstanner mei de knibbel of earmtakke te bewurkjen en sa mooglik mei judowoarpen tsjin it kanvas te goaien. Al mei al sil it dúdlik wêze datfreget dizze sport in protte trening fan de beoefener fereasket, eardat erder oan wedstriden meidien wurde kin. In soad minsken dogge dizze sport dêrom allinnich rekreatyf, it wedstrydelemint is mar foar in lytse groep wei lein.(boarne: inpa kai muay)\nUntfongen fan "https://fy.wikipedia.org/wiki/Wiki:MobileDiff/803211"


Koart pleit oer hurdfarren | Omrop Fryslân (advertinsje)\nKoart pleit oer hurdfarren 10 jul 2003 - 00:00\nWettersportbedriuwen ha grutte muoite mei de nije regels foar it hurdfarren yn Fryslân. Fan april dit jier ôf mei dat noch mar op fiif plakken yn de provinsje. Foar wetterskiskoalle H&D Speed betsjut dat de deastek.\nOp har wurkterrein, de Burgumermar, is flugge wettersport net mear tastien. Dêrom spant it bedriuw in koart pleit oan tsjin de provinsje. Dat wie tongersdeitemoarn by de rjochtbank yn Ljouwert. Freed folget de útspraak.\nKorreksje meldeTrefwurden: argyfLês foarView the discussion thread.Diel dit berjocht op: 10-07Stean yn Abe Lenstrastadion? 10-07Slachtplak fûn Eaststellingwerf Besjoch ek...


Kollum: "2.000 kilo ûnwennigens" | Omrop Fryslân\n24 nov 2020 - 08:15\n"Somtiden is der in programma dat stúmjende presidinten, lekkende advokaten en miljoenen faksinaasjes nei de eftergrûn kringt. Sa'n programma kaam ôfrûne wike foarby, de dokumintêre 'Bart en de steen die terug naar huis ging'.\nKeunstner Bart Eysink Smeets hie yn 2019 betocht om in swerfstien út Drinte werom nei syn oarsprong te bringen. Hy krige dat idee, doe't er mei in geologyske toer by it Hunebedsintrum hearde datst de oarsprong fan stiennen behoarlik sekuer efterhelje kinst. Om't de measte stiennen yn Drinte mei de iistiid út Skandinavië wei hjirhinne rekke binne, frege er him ôf oft se net ûnwennich wiene. En oft er net ien fan dy stiennen nei hûs ta bringe moast?\nSa betocht, sa dien. Wat folge wie in ûndernimming dy't like absurd as grappich en oandwaanlik wie. Earst wie it al in toer om in geskikte stien te finen. Net dat dêr te min fan wiene, mar de fraach fan wa't dy wiene tsjinne him oan. Fan de gemeente? Fan de provinsje? De natuer is al miljoenen jierren yn beweging sûnder dat dêr minsken by wiene. No is de minske der, en bemuoit dy him dêr wakker mei.\nDe minske makket regels, betinkt foarskriften hoe't der mei de natuer omgien wurde moat, bepaalt yn dit gefal fan wa't sa'n stien is. Lang om let krige Bart in stien tawiisd dy't midden op in rotonde by Borger lei. Dy stien kaam oarspronklik fan Åland, in eilân by Finlân, sa die bliken. Wylst Bart Eysink Smeets in crowdfunding begjint om it nedige jild byinoar te swyljen, lit er de stien earst nei it sintrum fan Borger ferpleatse. Sa begjint it stientsje te rôljen.\nBart giet nei Åland en praat mei de boargemaster dêr, de museumdirekteur en de Nederlânske konsul. Sy sjogge it plan wol sitten en sizze ta om de stien te ûntfangen en in plakje te jaan. As er werom yn Nederlân is, kriget Bart in lulk mailtsje fan Ferry en Margrete fan natuurlijkewezens.nl. Dy fine it stom dat er de stien samar ferplakke wol, sûnder dy stien sels te freegjen. Bart nûget harren út om dat foar him te dwaan, en aldergeloks wol de stien wol werom nei Åland. Neffens Margrete, teminsten. Fierder kriget de keunstner noch in kolleksje lytse Ålandstientsjes fan in man út Drachten om mei te nimmen, is der in Finske taksateur dy't de wearde fan de stien yn ferbân mei de btw bepale moat, en kriget er de fraach fan in Ålandske amtner oft de blêden ek fuortblaasd wurde moatte fan it plak dêr't de stien komme sil.\nDe dokumintêre is in triomf fan de ferbylding. In ferhaal oer de relaasje fan de minske mei de natuer, in ferhaal oer emoasjes en de sucht ta bemuoien. Want hoe sit it bygelyks mei oalje út Alaska of oalje út it yndianegebiet fan Standing Rock? Fan wa is it reinwâld? Wa is de eigener fan kostbere mineralen út de djippe ûndergrûn?\nSokke fragen smyt it projekt fan Bart Eysink Smeets op. Sadwaande is de keunstner in man dy't in berch ferset, troch mei ien stien om te tôgjen."


Ynbraak fakânsjehûs De Lemmer | Omrop Fryslân (advertinsje)\nYnbraak fakânsjehûs De Lemmer 02 jan 2012 - 10:47\nYn in fakânsjewenning op 'e Lemmer is besocht brân te meitsjen. Tsjûgen hienen sjoen dat der reek kaam út in bungalow oan de Plattedyk. De brânwacht moast in doar forsearje om de wenning yn te kommen. Der wie ynbrutsen en der hong in sterke geur fan brânbere floeistof. De plysje stelt in ûndersyk yn.\nKorreksje meldeLês foarTrefwurden: ynbraakView the discussion thread.Diel dit berjocht op: 02-01Balstjurrige Drachtster oppakt 02-01Twitterje oer kontenerdeksels Besjoch ek...


Durk van der Ploeg / Oefening\nDe onderdrukking van hun vrijheid zal niet eeuwig duren.\nIt reint dat it eazet as de auto ús mei ús fjouweren ôfset op 'e blabzige reed. Ik rin efter de oaren oan en stap hieltyd yn harren fuotleasten, dy't alwer foar de helte fol wetter roun binne as ik de skuon der yn set. Soms spring ik, lykas de oaren, nei wjerskanten oer de plassen hinne, mar wy bliuwe dochs efter elkoar. Sergeant Groothuis foarop, mei de earms út elkoar as in fûgelforskrikker. Hy warskôget ús foar de kûlen en makket frjemde meneuvels dêr't ik gjin fluit fan bigryp. Op in momint stean wy alle fjouwer mei de earms yn 'e loft to swaeijen, hâlde elkoar by it skouder beet om de skuon út 'e drek to lûken. Sergeant Groothuis jowt de rjochting oan nei it geboutsje dat ik troch rein en skimer hinne gewaer wurd. It stiet der as it hûs fan de sindeling, dat ik my herinnerje fan de kalinder dy't thús tusken it rút en de klok hinge. Herman, dy't foar my rint, stiet ynienen mei de skonken wiid út elkoar as in trochwintere huzaer fan Boreel. Hy flokt as in kriichshelt as er stadich fierder yn de kûle weisakket en de drek him oer de skuon giet. Der komt in fleantúch leech oer. It skuort de stilte oan flarden. Sergeant Groothuis en Willem binne al tweintich meter yn 't foar en sjogge omheech. It gebou is mar plat, it komt net boppe de beammen út en de doar liket my in yngong nei in oare wròld. Sa op it earste gesicht liket sa'n oankomst avontûrlik genôch om der plesier yn to hawwen. De kommandant stiet to kafferjen om't wy fier oer de tiid binne.\n- Us hiele oefening giet nei de knoppen, raest er.\nAs ik stram yn 'e hâlding stean bliuw, plakt de broek my tusken de skonken as hie ik my bimiigd. Ik krij jûkte yn 't krús en bisykje mei de fuotten byelkoar lâns to wriuwen.\n- Stean dêr net to rideljen, ropt er tsjin my.\nTroch syn blaffen giet de jûkte ynienen oer. Hy driget mei strafmaetregels, forslokt him in kear omdat er sa útsinnich raest. Syn kop rint read oan en sergeant Groothuis wurdt sa lyts as in slak by it oanhearren\nfan de donderpreek. Ik sjoch oan him dat er wol graech in hûskeslak wêze wol, dan kin er him forskûlje. Hy stiet him suver to biskiten fan dy rotsak fan in kommandant. Hy tinkt fansels oan syn forreinde streepkes, dêr't er sa syn bêst foar dien hat. Hy is der wol foar yn tsien konten krûpt. Mar konten binne gjin slakkehûskes. Dy konten hawwe him allegear wer útskiten. Hwant as it der op oan komt kinne dy hege soademiters se allegear wol skite. Alle legere rangen binne it ôfeart fan de hegere en it fuotfolk, de kliber, de fretters, de greate holle eagen fan de deadelingen, binne fuortkommen út de legere rangen. Dêrom stiet sergeant Groothuis mei de billen strak tsjin elkoar. It broekje skoddet him om 'e kont as wie der al ien mei syn streepkes oan it toarnen. Hy hapt oan ientriedwei: Ja luit, né luit, ja luit, by sjongt de oarders en bifellen nei op 'e sangerige toan fan de deabidder. Der lizze lytse plaskes wetter om ús hinne.\nAs de kommandant útknald is knoffelje wy yn it tsjustere gonkje op. Herman slacht mei syn gewear tsjin de muorre.\n- Sjoch út dyn doppen, ropt de sergeant.\nAs ik my troch in gonkje hinne wring jow ik him mei de kolf fan it gewear in tik yn 'e nekke. It ljocht floept op. Hy stiet driigjend foar my.\n- Deadeling, slach dou dyn beppe, seit er nidich.\n- Myn beppe is al dea, siz ik.\n- Haw gjin greate bek.\n- Hjir kinst hén. Krekt skietst sahwat yn 'e broek fan binaudens, mar hjir kinst dy wer ôfréagearje, rop ik.\nMei syn greate kloeren kriget er my by de strôt en raest:\n- Gryp net boppe dyn macht, jonkje!\nYn syn eagen sjoch ik in dierlik wolbihagen. Syn waerme azem blaest er my yn it gesicht.\n- Kloatesergeant, pesthoun, skythússlak, navo-angel dy'st biste.\nDer komt yn syn útdrukking hwat fan machteleazens.\n- Der wurdt wiidweidich rapport fan opmakke, seit er.\n- Ik hie ek net oars tocht. Dou bist in húskeslak. Bist fansels wend oan it disciplinaire systeem, de diktatoriale oarder. Ik haetsje jim klyk as de pest. Jim hingje byelkoar fan it skriuwen fan rapporten.\n- Hjir wurdt de macht ûnderstboppen smiten, de adel fan it leger fortrape. Hy kriget it brûs op 'e lippen as er noch in skoftsje troch giet mei it militaire vokabulair. As er net mear prate kin bliuwt er triljend stean en triuwt my nei de doar fan 'e keamer. Ik doch it ljocht op. De tl\nflikkert lang en twivelich boppe it bureau. Herman komt fan 't húske.\n- Hwat in rothok, seit er as er syn rommeltsje oan 'e houten kapstôk hinget.\nIk keil myn útrêsting op it fjildbêd. Om beurten smite wy wol tweintich lúsjefers yn 'e oaljekachel eardat der in flamke oer de boaijum krûpt. Wy lûke de wiete krous út en stean in skoft yn 'e ûnderbroek om 'e kachel.\n- Ik forhip fan 'e hûnger, seit Herman en giet op 'e rânne fan it fjildbêd sitten.\n- Wy moatte prikjelûke hwa't earst sil, siz ik en hâld him twa lúsjefers-prikjes foar. Herman lûkt langst.\n- Dou earst, seit er, en tagelyk lit er him efteroer sige.\nIk lês de ynstruksje njonken it telefoantastel, de list mei forbiningen en telefoannûmers. Wilens ik my yn 'e droege broek stean to hisen komt sergeant Groothuis der yn mei in steapel papieren.\n- Earst melde by it Garnizoenskommando en by de Sintrale Post foar neijer ynstruksjes en hjir binne de formulieren, seit er koart.\nSUPREME HEADQUARTERS ALLIED POWERS EUROPE, stiet der boppe. Ik knik, it is dúdlik. Elke hanling fan de oarloch is yn it foar al fèstlein neffens de opstelling fan de formulieren. De oarloch is in statistysk feit, in wittenskiplike birekkening.\nAs Groothuis fuort is komt Herman oerein.\n- Ik sil sjen dat ik hwat iten krij, seit er.\nIk hear syn skuon klippen yn 'e gong. Dan nim ik de heak op en draei it nûmer fan de Sintrale Post.\n- Sergeant-majoar Klaroen. Jim binne hast in ûre to let. It hiele skema fan de oefening is nei de knoppen.\n- Kalkoen? frege ik.\n- K-l-a-r-o-e-n, stavert hy my foar. De hiele Navo giet sa nei de bliksem. Jim ha it hiele Nato-systeem, dat op wittenskiplike birekkeningen basearre is, ûnmooglik makke. De tsjinstanders sille hjirfan profitearje en de Nato (hy hat it om beurten oer Navo en Nato) is de pineut.\n- Hwa binne ús tsjinstanders? as ik freegje mei.\n- Dat is in saek fan de oarlochslieding, antwurdet er koart.\n- Wy hawwe ús to let meld, siz ik tsjin Herman, dy't mei in gesicht fan trije dagen min waer op it fjildbêd delfallen is. Alle ûnderdielen hawwe al ynstruksjes hawn, nou wachtsje se noch op ús, oars komt it net út. Sergeant-majoar Klaroen hinge oan 'e lijn to flokken dat it sta\nsei. Hy wol der op út dat de hiele fordigeningsliny sa nei beppekelder giet.\nIk draei oan ientriedwei nûmers. Garnizoenskommando, Loftdoelen, ûnderskate depots, ynstânsjes, allegear mei de meidieling dat wy paraet binne, dat wy op oarloch sitte to wachtsjen, dat wy ûnder elke omstannichheit trou bliuwe oan H.M. en de regearing, oan de legerlieding en dat it ús in earesaek is foar it Faderlân to stjerren. Wy hoege net mei militaire eare bigroeven to wurden. Wy binne mar deagewoane parasiten, manskippen, strontmichjes. Elke kear krij ik deselde droege, allesbigripende stimmen en antwurden. Net ien hat hwat to fortellen, gjin freonlike wurden.\nHerman prutst oan syn spiritusbrander.\n- Hwat silst nou?\n- In bakje kofje sette, as ik hjir tominsten wetter bisette kin.\n- Is der noch gjin iten?\n- Der is gjin kok en gjin iten. Op syn gaust mei in pear ûren. Der spaende sa'n miterige korporael yn 'e keuken om. 't Zijn een paar schoonheidsfoutjes in de oefening, sei er. Mar dy kaffers litte ús moai in heale middei troch de drek wrotte mei in trochreinde hûd.\nTelefoan. Alarmfase A. hear ik mei wisse stim fan 'e oare kant.\n- In organisaesje fan lik myn fesje, seit Herman en wringt om 'e kop fan 'e brander ôf to krijen.\n- It is bigoun, siz ik.\n- Hwat? freget Herman.\n- De oefening.\n- Dat sil ek tiid wurde oars rinne de Russen ús hjir aenst oan 'e tafel ta. Dou moatst trochbelje, oars sit dy kommandant dy aenst wer efter de broek oan, by is op 't heden net to brûken.\nHerman skopt mei de skoech op 'e branderkop. - Dat kring sit fêstruostke, dat wurdt twa ûren neat yn 'e roppert. It ding hat fan 't simmer yn 't wetter lein yn La Courtine. Hy sit sa fêst as in hûs en ik forrek fan 'e hûnger. Dou hast de mage yn 'e auto leechjage. Wiest bang foar oarloch of sa?\n- Ik, ik kin net oer sok autoriden oer hulten en bulten.\n- Moatst trochbelje oars krigest stront mei de kommandant, de Sintrale Post, it Garnizoenskommando en wit noch mear hokker flauwe kul, seit Herman.\nHy bigjint forsichtich mei de brander tsjin de muorre to tikjen. Ik draei\nde nûmers en stek oan elk itselde forhael ôf fan formele gegevens en kodearring.\nHerman dondert de brander troch de keamer en flokt. Hy faget him de hannen oan 'e broek ôf en giet mei it krús tsjin 'e kachel oan stean.\n- Ik trilje op 'e poaten fan 'e hûnger, dat hâld ik gjin twa ûren mear út, seit er.\n- It is in mentale training, hûnger, ellinde, sykte, earmoede, it heart by de oarloch.\n- Dou kinst lekker lulle, mar de krêbbe hinget hjir heger as de krib, ha 'k wol bigrepen. Hy wriuwt him mei beide hannen troch it krús en lit de waermte bihaechlik oer syn forklûme lea gean.\nIk folje de earste gegevens, dy't ik telefoanysk binnen krij, yn op 'e formulieren. Allegear foar Strategic Air Command. Op 'e minút ôf folje ik de tiden yn foar in krekte analyse. Oarloch is in wittenskip dy't men hieltyd fierder ûntwikkelje kin. It is al sûnt ieuwen histoarysk to analisearjen: Athene komt oan de Seine to lizzen en de antithese Amearika-Ruslân komt yn antesedinten oerien mei it Atheensk-Spartaensk konflikt. De fitaliteit fan de minske hat him taspitst op de oarlochstechnyk. Foar dy technyk wurde wy amoeben, strontmichjes op 'e greate skerne fan 'e wrâld. Ik moat der wer oan tinke wilens ik de gegevens yn trijefâld ynfolje op de formulieren. Allegear optochte flauwekul fan dy kearels fansels, mar goed ik skitje troch.\n- De oarloch komt mar min op gong, it is to kunstmjittich, it hat noch tofolle toanieleffekten en der wurde regyfouten makke, siz ik tsjin Herman, mar by hat de eagen as in kat ta skreven lutsen.\n- Post Tronde, Post Tronde. Ik siz it hieltyd wer. It makket my wurch en slûch. Oan 'e oare kant witte dy sufferts fansels net dat ik oan myn bureau sit to slûgjen, mar der moatte ek mesken wêze yn it net fan de oarlochsfiering. In luitenant fan de Stêf freget gegevens dy't klassifisearre binne. Ik ha de opdracht krigen gjin klassifisearre gegevens troch to jaen. Ik siz tsjin de luit dat ik de gegevens net jaen mei. Syn stim bigjint to triljen.\n- Ik wol de gegevens op slach en stuit hawwe, telefoanysk.\n- Ik moat my oan de foarskriften hâlde, siz ik.\n- Ik ha mei foarskriften neat to krijen, raest er werom.\n- Mar ìk wol, siz ik kalm om him to narjen.\nIk bin altyd dutsen mei myn oarders.\nHy bigjint as in kranksinnige to razen. De luit blaest him op as in pod.\nSyn kliergeswellen groeije him efter de earen út ta ballonnen. Ik hear him mei syn foarpoaten yn de papieren risseljen. It is it systeem fan de militaire pod, dy't him wer bisiket to biroppen op rapporten. Mei syn tsjûke ballonnen hinget er kwabbich oan 'e heak. Hy blaest en rochelt. De longen sitte him grif fol hjerstdampen.\n- Dou hast gjin macht, dou bist ûndergeskikte, dou...\nIk liz de hoarn der op. Ik wurd sa slûch as de pest en wol my eefkes deljaen mei de holle yn 'e hannen. It duorret mar koart dan hinget der al in great-majoar oan 'e lijn. As men it by dat folk yn 'e kant set komt men by de ljerre tolânne. Elke kear as der skille wurdt komt men in triem heger. It biwiist de bitreklikens fan de macht. Hy komt mei itselde forsyk en slooft him út mei arguminten. Ik forwiis him nei de foarskriften. Syn stim is heech en hol as praet er út in enoarme romte, út in hangar bygelyks, dêr't syn lûd resonearret yn it metael fan masines. Syn lûd bigjint oer to slaen as er yn syn ûnmacht bigjint to razen: Ik moat it hawwe, it is bislissend foar it fierdere forrin fan de oefening. Hy stiet as in wyldeman to dounsjen, skopt tsjin syn bureau. Syn lûd giet as de tonger tusken de bergen. Yn myn forbylding sjoch ik de majoar troch de hangar springen fan nidigens.\n- Dy hiele klassifikaesje is fan gjin bitsjutting, der stiet optheden mar ien ding op 't spul en dat binne de gegevens, it militaire apparaet, de fordigening fan Europa en dêr moat alles foar wike.\nAs ik in skoft mei de kop op it bureau lein ha to slûgjen wurd ik ynienen kjel wekker fan de telefoan.\n- Kolonel Beerenpoot, oerste fan de Stêf, sei er mei in swier lûd.\nIt is as leit er samar ien fan syn poaten op myn bureau. Hy diktearret mei in wisse stim: Ik jow hjirby opdracht ta it daliks trochskiljen fan de gegevens Ac 61-72.\nIt bliuwt in skoft stil as wol er my tiid jaen nei to tinken. De hounen, se wolle my der yn stjonke litte. It knarst en rattelt yn it tastel. Myn hannen trilje. As ik neat werom siz wurdt er lulk, syn stim giet wol twa toanhichten omheech. Hy easket dat ik de ynhâld fan Ac 61-72 oan him foarlês.\n- De foarskriften kolonel, siz ik wer.\nIt rattelt yn it tastel as lûkt de kolonel de krinkels út it snoer. Ik sjoch hoe't er senuweftich troch syn snor strykt, sa'n brede bazige snor, stel ik my foar. Ik sjoch syn lichem oan de oare kant fan de forbining sa great wurden dat syn holle it plafond rekket, syn earmen swaeije as\ntûken troch de keamer. It is in yndrukwekkend figuer, sa't ik him mei syn breed forsiert boarst foar syn Navo-bibliotheek stean sjoch.\n- It giet om de gegevens, seit er nei in momint stilte, ta fordúdliking, it is yn it bilang fan ús definsje, yn it bilang fan de minske, yn it bilang fan de wrâld.\n- Ik fordom it om my de hûd fol skelle to litten fan sa'n luzige luitenant, siz ik, en dan sa'n great-majoar dy't my as in snotjonge bihannelet. De kolonel wurdt hielendal rêstich. Faderlik hast.\n- Jo binne yntelligint genôch om dat oan to fielen, ik bigryp it folslein. Ik hear syn fingers op it bureau tikjen fan ûngeduld. Foar myn gefoel moat syn macht symbolisearre wurde yn lichemsomfang. (As ik mei immen oer de telefoan praet, ha ik der daliks in heldere foarstelling fan en komt elk detail my dúdlik foar eagen). Syn lichem wurdt ynienen sa great dat ik de hiele Navo-bibliotheek net mear sjen kin. Syn lichem wurdt great fan ridderlikens. Kolonel Beerenpoot wurdt in wolk dy't alles fortsjustert.\n- Ik bin yntelligint genôch om dizze gegevens net to jaen, net oan jo, net oan de generael, net oan de steatssekretaris, net oan de minister, om de dea-ienfâldige reden dat it net mei, lykas jo witte sille.\nDan wurdt it stil lykas it foar myn gefoel noch nea earder stil west hat. De kolonel kucht, it is in oankundiging fan it lot, tink ik. It lot dat my as Navo-parasyt, as lyts strontmichje boppe de holle hinget. Kolonel Beerenpoot kucht lang, as hat er noch mar in fjirdepart fan syn longen oer. Dy oare trijkwart hat er grif yn de twadde wrâldoarloch al útkotst yn ien of oar konsintraesjekamp.\n- Wês forstannich, seit er neitinkend, forset dy net tsjin machten, it is libbensgefaerlik. De machten binne der om ús to biskêrmjen, mar as immen him tsjin de machten forset, forliest er syn biskêrming.\n- De klassifikaesjefoarskriften falle ek ûnder dy biskêrming, siz ik.\n- Dit giet to fier, raest er. De mentaliteit fan it leger is nei de bliksem, it leger giet nei de... (hy kin sa gau net in equivalint fine foar bliksem, en bigjint to stammerjen. Nei de knoppen, nei de haeijen, nei de hel, de fordommenis. De man tjirget him as stekke se him mei messen yn 'e rêch. Hy smyt mei bigripen as: lânsbilang, libbensbilang, strategysk bilang, opdracht, twivel, oermacht, forneatiging. De heak kleeft my yn 'e switterige hân, de earen tûtsje my fan dy baltende Beerenpoot, dy't yn talleaze herhellingen troch raest oer bilangen dy't hy fordigenet.\nAs ik de hoarn opliz, springe de krinkels wer yn it snoer. De kolonel\nstiet grif noch to razen, hy hat net fornommen dat ik de hoarn al oplein haw. Se prate dochs altyd yn monologen dy arrogante kloatsekken en skynoanbidders.\nAlarmfase A hat alle ûnderdielen yn paraetheit brocht. Rounom wei komme meldingen binnen. Ik sykje nije forbiningen, myn stim trillet troch triedden oant efter it tinkbyldige front. Rounom sitte nou soldaten mei slûge koppen byelkoar to wachtsjen op transport, fleantugen stean op 'e banen to proefdraeijen. Ik kin it lawaei fan 'e basis út 'e fierte hearre. Myn stim sjongt troch de romte, ik praet ûnder de séën, de rivieren. Oeral dêr't myn stim komt bûge offisieren har earnstich oer de stêfkaerten.\nIk skarrelje myn tas op út 'e hoeke fan 'e keamer.\n- Hast ek noch hûnger? freegje ik.\nMei lytse snokjes wurdt Herman wekker. Hy sjocht nei it ljocht as moat er prûste.\n- Hoe lang binne wy hjir?\n- Oardel ûre. Hast ek noch hunger?\n- Ik bin mislik fan 'e hûnger. Hastou iten? Dêr hiest ek wolris earder mei oankomme kinnen. In earlik en trou soldaet foarlige en him dan ek noch twa ûren op 'e tok hâlde dat er suver fan 'e bonken falt.\n- Woarst, rop ik. Woarst, mar dat meistou dochs net. Hjir Fikky. Ik hâld him de woarst boppe de holle.\n- Nou net langer kloathannesje, seit Herman, ik forslok my hast yn 'e flibe.\n- Earlik partsje, hast in mes?\n- Hwat moatte wy mei in mes, sjoch, ropt er en raemt my de woarst út 'e hannen. Knappend byt hy der in hompe ôf. Ik skuor him oer it bureau en ûntnaderje him de woarst.\n- Lit my los, lit my los, de telefoan, raes ik.\n- Hwat kin my dy Navo skele. Hy hat de mûle sa fol troppe dat er amper prate kin.\n- Moatst der yn smoare!\nIk spring fan it bureau en skuor my los. It ein woarst triuw ik by de broek yn. Hymjend stean ik oan de telefoan.\n- Post Tronde, Post Tronde, siz ik hymjend as hie ik in ein hurd roun. Alarmfase B. Ik herhelje it birjocht.\n- Dat is noch gjin oarloch, seit Herman en lit him wer op it fjildbêd falle.\nIk skilje troch nei de oare posten. De woarst walget my. It lêste stik smyt ik by Herman op bêd. Hy sjit der as in houn op ôf en dukt der mei ûnder de tekkens ta in roungear protsje. Hy gnoarret en gnaud mei syn lyts kopke de woarst út 'e foarpoaten.\nDe stim dy't tsjin my seit dat Alarmfase C, Stadium Blau bigoun is, makket my hwat ûnwis. Ik moat ynienen oan forskriklike dingen tinke. Yn 'e fierte hear ik straeljagers fluitsjen op 'e basis. Soms fljocht der in masine leech oer.\nDe kommandant bliuwt foar myn bureau stean. Syn fingers trommetje op it blêd. Syn mûle stiet spand as moat er in wichtige bislissing nimme. Ik sjoch omheech nei syn skerpe kin. Syn eagen gean oer de formulieren.\n- It wachtsjen is op 'e lêste alarmfase, kommandant, siz ik. Hy sjocht my in momint oan mei net bigripende eagen. Hy bûcht him fierder oer it bureau, risselt yn de formulieren en lêst mei de finger der by. Hieltyd heakket syn finger by it skrift.\n- Alve ûre fjirtsjin, melding fan sabotage to B, lês ik him foar as er al to lang op ien en itselde plak stoarret.\nHy sjocht my oan, wachtet.\n- Sjoch, seit er. Hy leit de finger op ien fan de formulieren. - Bigrepen? Ik knik.\n- Der is tomin oersjoch oer de sitewaesje, seit er. De birjochten moatte better útwurke wurde, der moatte mear details yn forarbeide wurde. Foar in krekte analyse binne dizze gegevens net tarikkend. It giet der hjir binammen om in dúdlik byld to krijen fan de ûntwikkeling.\nIk knik wer en fiel dat myn hân trillet by it skriuwen. Hy giet njonken my stean en strykt mei syn hân oer syn glêdde knopen. Ik gean oerein om him út to lizzen, mar by makket in biweging mei de hân.\n- Wy stean op it punt fan oarloch, seit er, sadwaende...\nIk skodholje, mar ik bidoel it oars. It is krekt as swevet der my hwat troch de holle, in flinter, in ynsekt, dat yn myn harsens gounzet. Ik krij der jûkte fan yn 'e earen. bigjin to gapjen, tominsten ik wol gapje, mar doar net salang't de kommandant njonken my stiet.\n- Wy stean op it punt fan oarloch, herhellet er, mei de klam op oarloch. Ik knik.\n- Oarloch? freegje ik.\nHy strykt him de fingers troch it hier.\n- It wurdt earnst, seit er.\nIk gapje dat it wetter oer it bureau hinne sproeit.\nDe kommandant stekt de hannen ta de broeksbân yn, bûcht de tinne simmergalgen nei bûten.\n- Dou bist forantwurdlik foar in goede dokumintearring en rapportearring. Hy draeit him in heal slach om nei Herman, dêr't allinne mar in tûfe hier fan to sjen is.\n- It is yn it bilang fan de Navo, yn it bilang fan ús allegear. De oarloch is in werklikheit dy't ús elk momint foar eagen stean moat. Is dat net sa, dan sil elke oarloch ús oer it mad komme. En eh, der moat hwat faker it wurd Navo yn foarkomme. Liz ek binammen de klam op nammen. Dat is hwat se letter graech lêze wolle. Der moat ek taktysk rapportearre wurde.\n- It is in proef, siz ik.\nDe kommandant draeit oan syn segelring.\n- Proef of gjin proef, it is like wichtich as in oarloch, of miskien noch wol wichtiger. Oan it slagjen fan in proef kin men de krêft foar in eventuele oarloch mjitte.\nHy tikket mei de rjochter wiisfinger op 'e formulieren.\n- En dat? freget er strang.\n- Se woene klassifisearre gegevens hawwe.\n- En? freget de kommandant strang.\n- Se ha se net krigen, kommandant, sels de kolonel net.\n- Mar tink der om dat in rapport gjin boekhâlding is. Dus bygelyks Kapitein dy en dy, luitenant sa en sa, folje sels mar yn, dou witst hwat ik bidoel. En fierder hawwe wy de resultaten fan dizze oarlochfiering sels yn 'e hân.\nIk knik wer. Ik knik oan-ien-tried-wei. Hwat moat ik oars as knikke, al haetsje ik de hiele klyk; de kloatsekken, dy't gjin bek iependwaen doare, it ivige gelyk fan de meardere, de ûnforbidlike trou oan de superieuren.\nDe kommandant lit de doar mei in klik efter him tichtfalle. Koart dêrnei komt der in bleek soldaetsje yn. Hy bliuwt foar myn bureau stean.\n- Ik moat freegje oft de knoop dy't de kommandant forlern hat hjir ek leit, seit er.\n- In knoop?\n- In knoop fan de jas fan 'e kommandant, seit er.\n- Mist de kommandant ien fan 'e knopen fan syn jas?\nDe bleke jonge knikt.\n- It is in ramp, siz ik.\n- It is in gouden knoop, seit er, ik moat him sykje. Ik moat krekt salang sykje oant ik him ha.\n- Dat wurdt in spultsje fan in spjeld yn 'e heabult, moatst mar tinke, siz ik.\n- Kommandant Buikmeijer is obstinaet om't de knoop weirekke is. De bleke bigjint oer de flier to sykjen, klaud op hannen en fuotten tusken it bureau.\n- Bliuwst my fan 'e poaten ôf, rop ik. Tinkst dochs net dat ik him yn 'e sokken ha?\n- Miste de kommandant de knoop al doe't er hjir wie? freget de bleke.\n- Né, siz ik, alle knopen sieten der hjir noch oan. It wie noch in komplete kommandant Buikgordel.\n- Buikmeijer, forbettert hy my. Syn fingers rikketikje as rattepoatsjes oer it seil. Hy krûpt ûnder Herman syn bêd.\n- Ik ha him al!, ropt er optein.\n- Kinst ris sjen hwer't sa'n kommandant omkrûpt, siz ik. Hy bisjocht syn fynst by de lampe en smyt him wer oer de flier.\n- It is in leadtsje fan in woarst, seit er toloarsteld en dûkt wer oer de flier.\n- In knoop fan 'e gulp kin men ek sûnder, siz ik.\n- It is net in knoop fan 'e gulp, hy is fan 'e jas; in gouden knoop mei in liuw.\n- Forgemy, forsinst dy net mei in hountsje of in slak? Siz mar tsjin de kommandant dat wy him sa lang wol in leadtsje fan in woarst liene wolle. It binne allegear hânswoarsten. Snuvend as in houn rint de jonge de gong yn mei de sturt tusken de poaten. Fan klearebare alteraesje lit er de doar iepenstean.\n- Dach hountsje, rop ik him efternei.\nYn it gonkje hear ik him keffen mei syn heech lûd.\nIk wol elke kear hwat freonliks sizze tsjin de stim dy't de kodesifers opdreunt, tsjin de man fan de Sintrale Post en it Garnisoenskommando. Ik soe bygelyks sizze wolle: Ik woe dat ik op bêd lei. Of ik soe freegje: binne jo troud? Bern, fansels en in leave frou. Dy sjogge jo nou ek yn in pear nachten net. Sa giet soks, tsjinst easket plicht, tsjinst easket de hiele minske. Mar jo lizze ek leaver efter it breiden broekje. Hwat jo sizze. Dat is ek al sleur wurden? Fuoi!\nWer dy stim fan de Sintrale Post, toanleas en traech: Alarmfase C,\nStadium Read. Ik wurd der kjel fan. Dat bitsjut in oanfal. Ik skilje sa gau mooglik troch nei de posten, herhelje it birjocht as in klaus út in toanielstik, hieltyd mei in oare yntoanaesje. Ik wol oan allegear hwat freegje mar se lizze daliks de hoarn der op. Gjin groet, gjin ekskuus. Ik skilje de birjochten troch fan brânmeldingen, arrestaesjes, oerfallen. De chef-stêf fan it Underdielskommando is mei syn jeep forûngelokke op in ynspeksjereis. Dat wurdt in bigraffenis mei militaire eare en salútskoaten, net sunich. Wilens ik al dy gegevens yn de formulieren sit to forarbeidzjen wit ik dat ik gjin skriuwer bin mar in boekhâlder. Mar de kommandant sil syn forhael hawwe, ik fantasearje der wol hwat hinne. Melding fan forheftige oanfallen fan de Russen út Eastdútslân. 3.45 ûre: Joadeprobleem neat fan bikend op Sintrale Post. 4.05: It oparbeidzjen fan Ingelse, Dútse en Nederlânse legerlieding lit to winskjen oer. (Hiene wy mar better nei De Gaulle harke). 4.07 ûre: Melding brân fan benzineopslaggen (sabotage?). 4.15 ûre: Kapitein Berk kriget hertoanfal nei it hearren fan safolle forliezen. 4.23 ûre: Kommandant Buikmeijer mist knoop fan 'e jas. Lit djipgeand ûndersyk ynstelle. 4.59 ûre: Telefoanforbiningen forbrutsen. Strop foar offisieren Halster, Kortbaas, Klein, Straat, Karbol en Antberg, dy't hjirtroch gjin forbining krije kinne mei harren froulju, dy't de telefoan by it bêd stean hawwe. 5.10 ûre: it is knudde mei de sijkers, kodearringen doge net. Kolonel Beerenpoot razend as de hel. Etc., etc. Ik wurd slûch. Foar myn gefoel is it al de tredde deis dat wy op 'e post sitte. De telefoan wurdt in great en glânzgjend brein, in boppeminsklik orgaen, hwerút de hiele oarlochsfiering bistjûrd wurdt.\nStiff fan it sitten gean ik oerein, smyt Herman de tekkens oer en bring de earste formulieren nei ôfdieling C1, dêr't in korporael oan it bureau sit to sliepen. Der rint him in straeltsje flibe op 'e strik. As ik tsjin syn bureau oan skop skrillet er wekker en knipert mei syn fochtige eagen. Hy faget him de flibe fan it kin en freget hoe let it is. Ik helje de skouders omheech.\n- De oarloch is bigoun, siz ik. Aenst sitte wy ek op 'e bilstompkes. Hy lit him oer de formulieren hinne falle en leit de kop op 'e foarpoaten. Dan bigjint er stadich oan de formulieren to fretten.\nIk bisykje to sliepen. Der komme fleantugen leech oer. It lûd sinkt wei yn de gloaijingen fan in helder lânskip; it lit in spoar fan iensumens\nnei. Ik liz nou grif al oardel ûre mei de eagen iepen ûnder de tekkens. It ljocht skynt sêft rose troch de tekken hinne, lykas it ljocht troch de eachslidden as ik yn 'e sinne liz. Ik gean der ôf en plúzje my de teannen skjin.\n- Hwat silstou? freget Herman.\n- Ik gean der út. It is hjir net om út to hâlden.\nIk slûp troch it smelle gonkje, sjoch alle kanten út en harkje skerp oft der ek immen oan komt, hwant it is strang forbean om bûten de doar to kommen tidens de oefening. As ik fuotstappen hear sjit ik yn 'e wc en lûk troch. Ik wachtsje oant alles wer stil is. Mei in hoart stomp ik de bûtendoar iepen. De damp hinget as in tsjûke wazem tusken de beammen. Ik sykhelje djip en rin hieltyd dûkend om it gebou hinne oant ik oan de efterkant my efter de beammen forskûlje kin. In fleantúch komt sa leech oer dat ik my eangstich yn it gers falle lit. Ik klau wer oerein, heal krûpend, heal rinnend strûs ik troch de strûken. Der komme mear fleantugen oer, hieltyd leger. Mei in swaei wurde se wei oer it geboutsje. Ik ha in gefoel út 'e deaden opstien to wêzen. Ik rin oer in sêft fearjend oerflak fan boerekoalsblêdden, hweryn wetterdrippen as sulveren kraeltsjes glinsterje. Der strielet in griene kleur út dy't har formingt mei it earste sinneljocht dat readich op 'e kym stiet. Der binne nou nearne beammen mear, mar it fjild is fol griene en blauwe skitteringen. De fearjende blêdden binne skerp oan 'e fuotten as sit der in tin laechje its oerhinne. Tusken dy planten stekke frjemde foarwerpen. Forsichtich lit ik my yn 'e blêdden sakje. Der lizze wapens, spearen, bilen, harnassen, gewearen, revolvers. Hjir en dêr leit der in sêfte griene laech oerhinne as in roastplant. Ik spring oer in pear gefaerlike skerpe swurden, mar ik moat út myn doppen sjen. Der stean ek greate planten tusken as fan wylde raberber mei blêdden, wol sa great as de earen fan in oaljefant. Ik klim op ien fan de blêdden dy't boppe it lânskip útstekt. Nou sjoch ik dat it fjild krekt in oarlochstsjerkhôf liket. Der lizze fleantugen, dêrefter stekt de loop fan in kanon. Ik hear yn 'e fierte it bolderjen fan geskut. Fleanmasines raze dat de groun my ûnder de fuotten trillet. Ik spring oer de blêdden en klim op in fleantúch. Der giet in heldere trilling troch it metael as stiet it tastel ré om omheech to gean. Oer de wjukken rin ik nei de oare kant en bliuw op it uterste puntsje fan de lofterwjuk stean. Under my lizze harnassen. De skobben binne ljochtgrien oksidearre. Troch de eachgatten sjoch ik yn it harnas, dêr't tinne lytse bledtsjes by de binnenwand opkrolje as in tear frucht-\nbigjinsel. As ik troch de eachgatten hinne blaes, giet der in sêfte trilling troch de bledtsjes. Ik rin oer it fleantúch nei de kabine, dy't heal forsonken leit yn in berch forwrongen minúsjebannen, dy't op Etruskyse toskprothesen lykje. Troch de glêzen koepel sjoch ik yn de kabine in lichem sitten mei strakke metalen foarmen. De eagen stoarje rjocht foar har út lykas in piloat ûrenlang sit to stoarjen op in oasiaentocht. De skiiffoarmige izeren hannen binne mei skroeven oan de stjûrkneppel fêstmakke. Ik tikje mei myn knoken op it glês. It makket in doffe klank as slach ik op in leech fet. It lichem forweecht him net mar stoarret foar him út oer in griene fosforkleurige sé fan boerekoalsblêdden, wylde raberber en roastplanten. Ik klim oer de koepel hinne en gean rjocht foar it gesicht fan de robot sitten. De eagen twa smelle kokers, de mûle skeansakke as by in oerhael. Oer de metalen boarstplaten leit noch de glâns fan 'e sinne. It hindert him net dat ik him it útsicht ûntnim. It tastel fljucht yn in feilige koers oer it boerekoalfjild, dêr't soms wolken fan damp oerhinne driuwe. Syn hannen réagearje net as ik my foar de koepel sakje lit. De robot is dea. De eagen stoarje yn de ivichheit fan it forjitten; it roerleaze fjild mei de roastige groeisels oer it metael. In greate roastplant stiet boppe op 'e holle fan de robot. De plant sprút him út 'e harsens wei. De weefsels fan wiskunstige birekkeningen hawwe troch de oksidaesje folslein oare forbiningen krige. Fan de snút fan it tastel sjoch ik yn de fierte. Oan dizze tocht sil nea in ein komme, tink ik. Troch it glês sjoch ik de robot sitten as in lyts forskronfele mantsje, ynelkoar dûkt fan wurgens kin er amper mear troch it rút sjen. Ik klim werom oer de koepel, bûch my oer de punt fan de wjuk hinne en ûntdek dat der folle mear lagen wapenmateriael lizze. Karabinen, mortieren, heal forkoale hângranaten. Ik balânsearje oer it uterste puntsje fan 'e wjuk, dy't fearret as de springplanke yn it swimbad. Ik spring op en del, hieltyd heger. Ik forbaes my der oer dat ik elke kear wer krekt op 'e punt fan 'e wjuk tolânne kom. Ik meitsje grif sprongen fan wol fiif meter hichte. De wet fan de swiertekrêft hat folslein nare forhâldingen krigen, foar myn gefoel. By elke sprong dy't ik meitsje gounzet it troch it fleantúch hinne as bigjinne de motoaren to draeijen. Ik krij der aerdichheit oan. It fleantúch skoddet hinne en wer as hat it in stikkene stjûrynrjochting. As ik in hiele hege sprong meitsje kin ik de robot skodzjen sjen yn 'e koepel. Syn roastplant skoddet him as in plom op 'e holle. Hy moat wer nije moed krije, tink ik. Ik fearje noch in pear kear op en del en set my ôf om op in tank tolânne to kommen. Mar dat mislearret. Plat op 'e kont\nfal ik yn 'e helmen. Ik bliuw in skoft heal yn 'e sûs lizzen. Der stekt gers tusken de helmen en blommen, dy't de soldaten der ta kamouflaezje tusken stutsen hawwe. De riemmen fan de helmen stekke as hagedissen troch it gers hinne. It wol net bêst rinne oer it helmefjild, it binne krekt tsjûke balstiennen as op merkpleinen, dêr't men altyd dwers mei de skoech tusken stiet. It liket my better ta om to springen, hieltyd hurder fan helm op helm. It is in fjild fan wol miljarden helms, skat ik. Hjir en dêr sitte heuveltsjes yn it lânskip, as binne de helmen dêr fan 'e wyn opjage. Op ien fan dy heuveltsjes bliuw ik stean. Der stiet in leger skouder oan skouder om my hinne. Ik fiel my machtich en rop bifellen dy't oer it wide fjild forklinke. As ik lang oer de massa hinne sjoch liket it wol as komt der biweging yn it leger. Foar myn gefoel rin ik de hiele dei, mar der komt gjin ein oan. Samar krij ik it idé om de helmen op in bult to smiten, mar ek nei de djipte liket der gjin ein oan to kommen. Ik stean optlêst yn in kûle en smyt de helmen nei boppen. De kûle wurdt sa djip dat ik it fjild net mear sjen kin. It makket my rêstiger, hwant de fierte makke my bang. Ut 'e kûle wei sjoch ik rjocht omheech yn 'e snie fan 'e stjerren. Mei de knibbels oplutsen gean ik lizzen as in deade yn in fiersto lyts grêf. Der binne ieuwen foarby gien, tink ik en doch de eagen eefkes ticht en skriem om safolle fortriet. Mei ien hân rik ik ta it grêf út nei de stjerren, en tink: It libben kin samar net ophâlde, ik moat werom nei de Post.


september 20, 2011 door eelkesweblok\tEen reactie plaatsen\nRoland Kortenhorst. Wa kin him noch. Hy wie Twadde Keamerlid foar it CDA. Ik moast it opsykje en ta myn ferrassing hat er dêr noch sa’n seis jier sitten. Hy wennet noch altyd yn de Jouwer, siet foar syn Keamerlidmaatskip yn de skipsbou, hat dernei in fleanbedriuwke lieden, mar dat is op’e flesse gien. Mar hy wie dus Keamerlid fan 2002 oant 2008. Keamerleden meie altyd op Prinsjesdag in gast meinimme, en sa wie ik ien kear de gast fan Kortenhorst. Leaf fan de man, mar it hoegt noait wer. Fannemiddei as de keningin de troanrede útsprekt trochstreamd my in waarm en tefreden gefoel, sa bliid bin ik dat ik dêr net sitte hoech. Sa’n elitair, oerstallich en fierstentefolle jild kostjend barren is sa’n Prinsjesdag. En dan ha’k it net iens oer war der fan it keningshûs ferwachte wurdt en oer dat huodsjegedoch fan dy polityke huppeldingen, dat moat se sels witte, mar oer de hiele dei. Wat in poppekast sis. Praat my net fan dat it wichtich is, presentaasje fan belied en jildsaken, krekt as no hiene doe ek al Keamerleden en ministers alles al sein. Rin mar ris mei sa’n dei mei in Keamerlid. In Frysk Keamerlid. Moarns ier en betiid út Fryslân wei, want Jorritsma en de oare provinsiale trawanten (ynklusyf de oer in pear dagen opstapte Sjoerd Galema) ite moarns efkes mei de Fryske Keamerleden. Yn Den Haach. Krekt as sjogge se elkoar yn Fryslân noait. At je wat fan in Keamerlid wolle, praat je der daliks mei op 13 jannewaris of 7 maart, dan wachtsje je net oant 20 septimber. Sinleas. Jild en broadsjes fergrieme. Dan efkes nei de Keamer om jo gast alles sjen te litten, en grutsk lâns de bekindere nasjonale minsken te paradearen, dach Mark, dach Sybrand, dach Geert, o nee dy sit betize yn de feiligheidslju. Dan nei de Ridderseal, en mar wachtsje en mar wachtsje , dan de keningin, dan leve de koningin, dan sitten bliuwe, dan pas oerein, nei de sealen efkes fierder en der draeie de kamera’s, je drukke op in knopke en de wurden streame út de fraksjefoarsitters. Dat bin nammentlik de ienigen dy’t oan it wurd komme, plus de ministerpresident en dy fan de euro. De rest hobbelt mar wat om, sûpt hjir en dêr wat, bakken fol hapkes, der bin allerhande lytsere feestjes ek noch, se neame dat ûntfangsten yn it ramt fan it netwurkjen, no se dogge dêr yndied neat. Soe it dan net better wêze om de dei oer te litten oan de fraksjefoarsitters en de twa ministers, dan kin de rest gewoan syn of har eigen dingen dwaan. Se sizze teminsten dat se it altyd sa smoardrok ha, no gean dan net sa’n lummeldei nei Den Haach, ik wie út’e liken fan it neat dwaan. En wy hoege der alhiel net hinne. Fryslân komt der tige bekaaid ôf by dizze regearing, mar dat feroarje we net troch hjoed nei Den Haach te gean, want se ha allegear amper in menuutsje foar jo, dan moat se wer earne oars hinne. En de deputearren kin hjir tús ek wol kleie.\nEn toch ha’k , mei tank oan Roland Kortenhorst fannacht dreamt oer Prinsjesdag yn Den Haach. Mar it wie in oare dag. Ik seach dat John Jorritsma Mark Rutte by de strôt grypte en sawat smoarde mei in pompeblêddesjaal, dat Jannewietske de Vries en Sjoerd Galema steatsiktaris Halbe Zylstra ophongen oan it heegste punt fan it Fries Museum dat ynienen yn Den Haach stie, dat Hans Konst mei in swypke Henk Bleeker op knibbels ljipaaisykje liet yn de Hoffiver, dat lju yn Hearrefeanshirtsjes lege beerenburgromers tsjin de Gouden Koets smieten, en dat Jehannes Kramer mei in kneppelfreed yn’e hannen troch alle feiligheidsminsken hinneraamde en Geert Wilders syn prûk ôfskuorde, alsmar roppend: Fryslân is Europa, wy wolle Europa, wy bin Europa…… en doe skrok ik wyld wekker. Rêstich mar sei de frou, do hoegst der net mear hinne. Mar ik mompele: no dit hie’k no noch wol meimeitsje wollen.


Sweed bout miny-kearnsintrale yn de koken | It Nijs\nSweed bout miny-kearnsintrale yn de koken\naugustus 5, 2011 00:23\nANGELHOLM – In Sweedske man is ein july oppakt om’t er in kearnreaktor yn ‘e koken oan it bouwen wie. De ienentritichjierrige Richard Handl woe in kearnreaksje op gong bringe. Hy garre grûnstoffen út reekmelders, klokken en oar guod dat er op ynternet oantúgde. Hy hold it ferrin fan syn projekt by op it Ingelsktalige weblog ‘Richard’s Reactor’, dat op it stuit dat wy dit skriuwe noch hieltyd oanwizings jout foar it meitsjen fan in miny-kearnreaktor. Handl syn materiaalkosten berûnen mei-inoar mar 650 euro.\nAs ûnderdiel fan it proses smiet er op 22 maaie stoffen lykas amerisium, radium, beryllium en swevelsoer byinoar op it elektrysk fornús yn syn hûs yn Angelholm yn Súd-Sweden. Hy woe se minge, mar dat gie mis en it mingsel ûntplofte. De foto hjirnêst lit de rommel nei de tiid sjen. Handl hat him sels grutsk op syn weblog pleatst mei it byskrift “The Meltdown” (it smelten fan de kearnreaktor). Doe wie er lykwols dochs wat kjel wurden, want sûnt hat er net fierderwurke oan syn reaktor.\nNuver genôch kaam de plysje earst efter Handl syn ‘projekt’ doe’t dy harren belle hie om te freegjen oft it eins wol tastien wie wat er by de ein hie. De plysje foel syn hûs binnen en nadere alle radio-aktyf guod. Handl die dat op syn weblog te witten mei de tynge “Project canceled!” (projekt skrast). Nei’t er yn it ferhoar nommen wurden wie, waard er in koart skoftsje letter wer frijlitten. Neffens de plysje hawwe de buorlju net yn gefaar west en wie de strieling yn Handl syn hûs ek net bûtenwenstich heech.\nRaket fan Boeing 747 ôf lansearre Ein dit jier earste folsleine toeristeflecht fan SpaceX Jûn spannende lâning fan rover Perseverance op Mars


Man oppakt foar mislediging 13 jul 2008 - 13:48\nOan de Dimpte Haven yn Grou is sneintemoarn betiid in 19-jierrige Ljouwerter oppakt foar mislediging. De man wie eefkes derfoar belutsen west by in fjochtpartij. Doe't de plysje ferhaal helje woe, begûn er te skellen en waard er oanhâlden. De man fersette him dêr tsjin en is dêrop yn de boeien slein en meinaam nei it plysjeburo.\nKorreksje meldeLês foarTrefwurden: argyfView the discussion thread.Diel dit berjocht op: 13-07Auto yn sleat by Grou 13-07Dronken automobilist oanholden Besjoch ek...


Sina Slimming cream Produksje en fabryk | Wangtong\nIt prinsipe fan slankende crème is meast basearre op kalmerend, ôfwetteringskomponinten, kafee, capsaïcine om de ûntbining fan fet te befoarderjen, de ynterne sirkulaasje fan metabolisme te fersnellen.\nBehalven as jo oandwaan op gebrûk en massaazje, kin de snelheid fan it effekt foarsteld wurde hiel stadich te wêzen, opnij de needsaak om beweging en massagetechniken te kombinearjen.\nKoarte termyn effekt fan 'e fluchste metoade is, smeer op' e lichemscrème om de opname nei de beweging te massearjen.\nIt kin ek ferpakt wurde yn plestik wrap om transpiraasje te befoarderjen en lokaal gewichtsverlies te fersterkjen.\nKoestert de ôfslankende krimpprodukten allinich foar eksterne gebrûk, tapasse op 'e hûd om hypodermy en fet te ferminderjen, meitsje it lichem sterk en kreas de spesjale klasse fan hûdkosmetika, ynklusyf alle soarten baarnende fet, ûnderhâlde hûd "fan it materiaal. Allinich brûkt, kin fet ferbaarne, de oranjeskil ferwiderje, losse hûd oansette, as begelaat troch oefening, perfekter effekt om de sêfte en sierlike kromme wer te ferskinen!\nIt measte fan it eksterne gebrûk fan ôfslankingsprodukten is it brûken fan natuerlike krûden yn 'e ekstraksje fan aktive yngrediïnten effektyf, dizze aktive faktor kin tapast wurde om fet oerstallige subkutane weefsel te sammeljen, hûd mikrosirkulaasje te befoarderjen en fetakkumulaasje te ferminderjen, om it doel te berikken fan tinne lea.\nTeepolyfenolen - Rich GTP, makke hat in sterke rol by it eliminearjen fan skealike frije radikalen, foarkomme foartidige oksidaasje.\nWetter, floeibere paraffine, etylhexylpalmitaat, Cetearylalkohol, Polydimethylsiloxan, Glycerine, propandiol, Glycerylstearaat, Cetearylalkohol Polyether-25, Cetearylalkohol Polyether-6, Chamomilla Recutita Flower Extract, Allantoin, Carbomer, Sodium LaurTA, Sodium LaurTA\nDinatrium, butylhydroxyltolueen, methylhydroxybenzoat, propylhydroxybenzoat, vanilline butylether, dûbel (hydroxymethyl) imidazolidyl-ureum, natriumhydroxide.\nBy it brûken fan ôfslankende krêm hawwe ferskillende dielen ferskate massagetechniken nedich. Yn prinsipe is it meastentiids fan 'e posysje fier fuort fan it hert nei de posysje tichtby de folchoarder fan massaazje, fan' e boaiem nei de boppekant, fan 'e ynderlike en uterlike rjochting fan' e massaazje.\nBrûk de slankende crème gelijkmatig oan op 'e búk, en massearje dan sêft mei de klok mei oant it produkt folslein is opnommen.\nDe palm fan beide hannen kin ek brûkt wurde by it massearjen fan abdominale hûd, om de bloedsirkulaasje te fersnellen, de hûd te helpen by it opnimmen fan effektive yngrediïnten.\nOm op 'e skonken te brûken, pleatse jo fuotten heech en jilde de slankende crème op jo dijen.\nDoch de tomme fan beide hannen op 'e dijen, set druk op' e tomme, en draai de oare fingers oan en feegje se yn 'e rjochting fan' e tomme.\nWerhelje fan jo dijen oant jo knibbels.\nYn 't algemien kin slankende kream yn gebrûk nei in pear minuten om te begjinnen mei wurkjen ferskate oeren duorje. Guon merken fanwegen it ferskil fan yngrediïnt en effektiviteit-ôfslankingscrème, is sûnder gefoel foar lichem. Underdiel fan it gebrûk fan ôfslankingscrème foar pleatslike koarts, wurdt effektiviteit foarrang jûn oan mei lokaal fetferbaarnen, ferwaarmingsprinsipe fan kapsum of kafee, de eardere binne spannender en allergie, de lêste is sêfter en effektiver. Ek funksjonearjend iiskoel gefoel, is it gefoel fan dit soarte fan rollen it measte foarrang jaan om de hûd oan te spannen, de hûd hat in sterke oanskerping en stevich. As jo ûngemak of pleatslike irritaasje brûke, moatte it fuortendaliks stopje mei it brûken.\nDe bêste tiid om te brûken\n1. Wekker wurde yn 'e moarntiid, it is momint, de funksje fan it minsklik lichem is it rapste metabolisme rapper. Foar de earste stompe kin in waarm bad, dan op it lichem yn 'e foarm fan massaazjekrem, it slankende effekt fan twa kear it resultaat mei de helte fan' e ynspanning krije.\n2. Nei jûns nei hûs gean, as foardiel fan it lichem nei bad noch heul is as jo in massa-massaazje dogge, nedich binne tinne lichemsdielen lykas boppearm, taille en búk, heupen, dijen en oare kaai plakmassaazje, kin de stofwikseling fan bloedsirkulaasje fersnelle, dan slankende crème daubje, kin tinne lichemseffekt dúdliker meitsje, en it is net maklik om werom te kommen.\n3. Oefenje it lichem metabolisme, meitsje it lichem hûd fet yn 'e klub is krimp, dus yn in laach fan slankende crème foar oefening, kin it lichem fluch, de aktive yngrediïnten yn' e slankende crème yngeand opnimme, dun lichem effekt is ûntwikkele om te krijen skerp en libbendich.\nSaken dy't oandacht nedich binne:\n1. Foardat it brûken fan ôfslankende room in goed idee is om mylde ourzi body scrub te brûken) ferwiderje oerstallige cutin en deade hûd, garandearje it produkt de fersterke komponinten om it bêste effekt te berikken. Mar wês foarsichtich om net te brûken yn delikate gebieten lykas boarstgrind arène produkten, as ûntstekking of littekens op 'e hûd hawwe, foarkom asjebleaft it te brûken, en de measte brûke twa kear yn' e wike.\n2. Simmer moatte faak lichem hier ferwiderje, foar en nei it brûken fan hierferwidering) of skearmes, binne net geskikt foar it gebrûk fan ôfslankingsprodukten, oars kinne maklik allergyske, reade kwetsbere dielen fan 'e ferwûning feroarsaakje De stekproef past net.


Wettersportseizoen iepene yn Terherne | Omrop Fryslân Skip to main content\nWettersportseizoen iepene yn Terherne 06 apr 2015 - 16:03\nUnder grutte publike belangstelling is op peaskemoandei yn Terherne it wettersportseizoen iepene. De feestlike iepening is tagelyk in soad reüny. Der wie in soad te dwaan yn it doarp. Alle winkels wiene iepen en der wie in bradery. Fierders koene minsken fergees meifarre op in boat. Bern koene yn in grutte, trochsichtige plestik bal it wetter op. Der wiene ek âlde skippen te sjen en it Kameleondoarp wie iepen.\nKorreksje meldeLês foarTrefwurden: TerhernewettersportseizoenView the discussion thread.Diel dit berjocht op: 06-04Wrâldkampioene Alyda Norbruis huldige yn eigen doarp Oerterp 06-04Stoomlabdei yn Woudagemaal op De Lemmer Besjoch ek...


Binne tin konteners levere troch G STAR feilich en net giftich? -Nijs-G STAR TRADING LIMITED\nBinne tin konteners levere troch G STAR feilich en net giftich?\nTime: 2021-01-04 hits: 35\nUs tin konteners wurde makke troch tinplaat fan topkwaliteit, dat ek wol bekend is as tin-plated izer, is in mienskiplike namme foar elektro-blik stielblêd, dat ferwiist nei kâldgewalste stielblêd mei lege koalstof of stielstrip plated mei kommersjele suver tin oan beide kanten. Tin spilet foaral in rol by it foarkommen fan korrosysje en roest. It kombineart de sterkte en formabiliteit fan stiel mei de korrosjebestriding, solderfeardigens en prachtige uterlik fan tin yn ien materiaal. It hat de skaaimerken fan korrosjebestriding, net-toksisiteit, hege krêft en goede ductilit.\nIn blikfak, hoe grut it ek is, it wurdt allegear makke troch meardere stimpelprosessen, teminsten acht as njoggen prosessen binne ferplicht, en guon tin-gefallen hawwe sels tweintich of tritich prosessen nedich.\nFoardat wy begjinne mei blikdoazen te meitsjen, moatte wy prachtige ûntwerpen op 'e blikjes beskiede en drukke, wêrtroch't de blikfak net allinich in rol spilet by it behâld fan iten, mar ek in dekoratyf uterlik.\nAlle inket dy't wy op blik hawwe bedekt binne de Amerikaanske FDA-test en SGS-test slagge. Se kinne direkt kontakt opnimme mei iten sûnder net giftich.\nNeidat foarmjûn blikdoazen binne, sille wy alle blikdoazen ynpakke yn ús stoffrije ferpakkingsworkshop.\nAs jo mear fragen hawwe oer blikdoazen, lit dan it berjocht hjirûnder, wy sille jo binnen 24 oeren antwurdzje.\nprevious: Hoe kin ik in blikbedriuw meitsje?


Fotoreportaazje, boekpresintaasjes - Frysk en Frij\nBLESSUM 27 APRIL 2013\nDe Mariatsjerke fan Blessum\nFoaroan sinjeartafels. De neiste famylje fan ‘e skriuwers troanet yn ‘e hearebanken\nDe meiwurkers komme achterinoaroan de tsjerke yn en strike del yn ‘e koarbanken: Matty de Vries – hjir yn ‘e hoedanichheid\nfan âldwiif -, Jelle Bangma (algehele lieding), Leo Popma en Reinder R. van der Leest en dêrachter (net op ‘e foto) Foppe Venema, Sierksma, Jaep Meems (oargellist), Herke Tichelaar (gitarist), Anita de Vries en Migchiel Kingma (frijwilligers), Jitske Kingma en Goasse Brouwer (útjouwers)\nFan links nei rjochts: Herke Tichelaar, Jaep Meems, Reinder van der Leest, Foppe Venema en Leo Popma\nF.l.n.rj.: Jaep Meems, Reinder R. van der Leest, Matty de Vries, Leo Popma\nJitske Kingma en Migchiel Kingma\nWolkom. Fjouwer nije útjeften: in roman, twa dichtbondels en in bondel sketsen yn ‘t Nederlâns\n+ iepening útstalling byldzjend wurk Reinder R. van der Leest.\nJelle Bangma wurdt lestich fallen troch it âldwiif. Stil gewurde litte\nLeo Popma fertelt oer syn nijste roman\nLeo lêst in fragmint út syn roman As gong dêr in oar. Matty de Vries begeliedt dat mei akkordeon fan ‘e kreake ôf\nEn ear-moede is ʼt, ferarmoede is stedsk.” Loswei kwattelet se it dwars oer de side en sjocht him oan: [jɛrmu.ət]. “Ja? En ûnthâld no ris it ferskil tusken it lange en it brutsen lûd: In líét op ʼe tííd makket my blííd, mêke it skíép. Hearst it? Sa.” Liet / tiid! Se moat om harsels laitsje en lit de holle even tsjin syn skouder falle. “Sorriii.”\nStadichoan wie dat der ynslûpt. Hy die syn bêst, alles wat er noch wist út ʼe tiid yn Stadsy brocht er yn stelling, mar it moast fier weikomme. It wie begûn mei in sunich geklak fan ʼe tonge. In fleurich klik-klak dat heftiger waard neigeraden it geduld oprekke of hy it der út balstjurrigens om die. Hy wie har kêde net, hie er sein en doe stapte se oer op in koart u-u. Dat hie syn útfallen ek, as moast de hûn werom yn ’e koer. Unútsteanber wie it bytiden, midden yn in ferhaal. Fan kleare argewaasje hie er it har in kear foar de fuotten smiten: ʻTaalfreakes binne ûnferdraachsume kwezels, witst dat?ʼ ʻUnferdraachlik bedoelst, tink?ʼ Se lake deroerhinne en meast einige sok gekreau mei dat yrritante ʻsorriiiʼ. It wie har fak, tocht er, tolk-fertaler, altyd omplúzje yn oarmans tekst en bedoeling. Bytiden kaam it him de strôt út en sei er gjin wurd. Mar likegoed siet er de wykeinen oeren yn ’e auto of naam er it fleantúch as se te fier útinoar sieten, om by har te wêzen. Har lichaamlike oanwêzichheid wie in segen dy’t er lang net mear kend hie en dêr’t er kopke-ûnder yn gong. Se prate en lake as in klok en se neukte like frij en sûnder foarbehâld. Stadichwei hie er it gefoel krige dat dy skoalmasterij net allinne fuortkaam út har fak, mar tsjinne as pânser tsjin in groanise ûnwennichheid. As behearske se har flechtich bestean mei in puriteins rezjym yn ʼe taal.\nDe tongerpreek sjit der om ‘e iene of oare reden by yn\nSjoch: Gelegenheidstongerpreek Blassum\nIt âldwiif dielt ûnbegrepen muntsjes út\nJelle Bangma lêst fjouwer gedichten fan Foppe Venema, ûnder oaren it fers dat him hjir fuortby tusken Blessum en Boksum ôfspilet:\nSa high op ’e klaai,\nIt fers BY WIZE FAN NEIWURD, einiget mei in refrein fan Bob Marley\n‘Get up, stand up!\nDon’t give up the fight.’\nHerke Tichelaar spilet dat op gitaar\nFoppe Venema wennet yn Frankryk. De fersen yn syn nijste bondel ha in heech nostalgygehalte: Fryske taal en literatuer, lânskip\nKlekte. Ut it ponkje in suertsje, en deryn? De Blessumer mjitte is in tientsje, minder mei ek\nMatty sjongt fan Franz Schubert (1747-1828) IM ABENDROT, O wie schön ist deine Welt,\nmei oargelbegelieding fan Jaep Meems\nO hoe moai is no dyn wrâld,\nFader, as hja gouden strielet!\nAs dyn glâns hjirûnder falt\nEn it stof mei glânzen mielet,\nAs it rea, dat yn ‘e wolkens blinkt,\nYn myn stille finster sinkt!\nKoe ik kleie, koe ik wifkje?\nMy fersinne yn dy en my?\nNee, yndachtich wol ik hifkje\nEn dit hert, eardat it brekke mocht,\nDrinkt noch gloed en sloarpt noch ljocht.\nBûten is it kâld, tagelyk oangenaam\nDiske mei stuntprizen. Rin der net oan foarby\nFoar de poerlegrap is wat jierren lyn in goedkeap Mariabyldsje yn ‘e nis boppe it 14de ieuse poartsje delset.\nMei sukses: in soad lju leauwe no fêst dat it út de Midsieuwen stamt\nMatty de Vries lêst fjouwer fan har gedichten út de bondel WAKKERWEROMSJEN Frysk en Nederlâns, ûnder oaren MEM – Ps. 23 en\nat sneinsstilte hast net mear te daaien is\npakke har hannen hoeden it stikje izer\nmei de houten tonkjes út it sunich\nopburgen beklaaide doaske\nfliberich himet Johannes de Heer\nelkenien yn ’e earen en bliuwt brodsk\nboppe de troutekst oan ’e muorre hingjen\nde sturt fan it iene wurdt it begjin\nfan it oare gesang yn polonêze\ndûnsje wy achterinoar troch de keamer\nno de bôle en it bakte aai noch\ndat smakket al nei moandei\nen de gewoane dingen\nGearsang heakket yn op Matty har poëzy. Psalm 23, âlde beriming:\nMyn hoeder is myn God; myn help de Heare; neat bin ik brek; gjin ûnheil kin my deare\nen dêroerhinne ek noch Gesang 14: 1, 2: De Hear is myn Hoeder\nDurk Brouwer achter it oargel, boud yn 1659 troch W. Mijnerts\nMatty op ‘e tekst oer har wurk as dichteres, berneboekskriuwer, byldzjend keunstner en ferdivedaasjekeunstnares.\nSe hat meiwurke oan ‘e gearstalling fan it programma fan dizze middei\nOandachtich en yndachtich\nNestgeur, notities van een verdwaalde Fries wurdt presinteard.\nSierksma – de skriuwersnamme fan ‘e filosoof Rypke Johan Sierksma – hâldt syn foardracht Fries exotisme\nSkriuwer en dichter Albertina Soepboer (rjochts) skriuwt in ympresje oer dizze middei\nSjoch: Ympresje boekpresintaasjes, Blessum 27 april 2013\nDichter en sjoernalist Abe de Vries makket in ferslach foar it Friesch Dagblad\nSjoch: Ut de media: Reinder van der Leest eare mei eksposysje\nRjochts: Gert Jan Slagter, foarmjouwer fan it omslach fan Le Tour de Frise\nSjoch: Le Tour de Frise\nSjoch: Foppe Venema (skriuwer)\nByldzjend dichter en skriuwend keunstner Reinder R. van der Leest wurdt yn 2013 80.\nTwa jubileumboeken steane op steapel:\n1. in útjefte mei in essay fan André Looijenga oer syn kompleet literêr oeuvre + in kollaazje oer libben en literêr en byldzjend wurk\n2. Dynte en Nier yn ien bân, de auteur syn acht speurdersromans byinoar\nBy gelegenheid dêrfan is hjir in eksposysje ynrjochte mei in oersjoch fan byldzjend wurk út de lêste fiifentweintich jier\nSjoch: Utstalling Famkes feinten froulju\nJelle en Reinder van der Leest rinne even by it útstald wurk lâns.\nHjir steane se stil by it skilderij Modellen yn it KLM-atelier. Reinder hat him dêrby ynspireare litten troch\nErnst Ludwig Kirchner (links), Roy Lichtenstein (midden) en Henri Matisse (rjochts),\nreproduksjes fan dy skilders har wurk hingje derby en litte de taskôger oerienkomsten sjen\nFitrine mei foto’s fan Reinder van der Leest syn âlden, himsels, de útrikking fan ‘e Simke Kloostermanpriis en de Gysbert Japicxpriis.\nRjochts boppe: byldzjend wurk fan Reinder anneks reproduksjes fan Kirchner\nRjochts boppe: de nijste útjefte fan ‘e earste twa boeken (yn ien útjefte ferskynd by Elikser yn 2001) yn ‘e Nier en Dynte-rige: Komme dy kepers? en Boef fan Rys


Kai Verbij foar it earst nasjonaal sprintkampioen | Omrop Fryslân Skip to main content\nKai Verbij foar it earst nasjonaal sprintkampioen 23 jan 2016 - 18:07\n0 reaksjes Nederlands Kai Verbij fiert syn earste nasjonale sprinttitel op Thialf - Foto: ANP\nKai Verbij is foar it earst yn syn karriêre Nederlânsk kampioen sprint wurden. Verbij wûn sneon de ôfslutende 1000 meter yn in tiid fan 1.09.14. It twadde plak yn it einklassemint wie foar Ronald Mulder. It brûns gong nei Gerben Jorritsma. Jorritsma einige op de ôfslutende 1000 meter as twadde mei 1.09.44. Hein Otterspeer waard tredde mei 1.09.46. De Friezen moasten op de twadde dei belies jaan. Jesper Hospes einige úteinlik as fyfde yn it einklassemint. Sjoerd de Vries fine we werom op it achtste plak, Jan Smeekens waard njoggende.\nLês foarKorreksje meldeTrefwurden: reedridenKai VerbijNK sprintView the discussion thread.Diel dit berjocht op: 23-01Knegt: "Ik kin noch wol winne" 23-01Kuorbal: LDODK ferliest by PKC Besjoch ek...


24-oers distribúsje troch hiel Nederlân\nBinnen 24 oeren leverje wy jo produkten al sûnt 1928 in alle soarten of maten troch hiel Nederlân: rap en altyd op de winske tiid.\nMear oer 24-oers distribúsje troch hiel Nederlân\nVeenstra|Fritom hat hast 100 jier oan ûnderfining op de Europeeske diken en in sels ûntwikkele Eurogroupage®-systeem. Wy kombinearje opdrachten fan meardere binnenlânske en Europeeske bestimming, sadat jo foardielige út binne.\nMear oer Eurogroupage ®\nOft jo produkten no oer wetter, troch de loft oft oer de dyk ferfierd wurde moat, wy fine altyd in manier om jo lading nei alle úthoeken fan de wrâld te bringen.\nMear oer forwarding\nOfwikende maten transport\nIn pallet is in pallet. Mar wat no as it guod in ôfwikende maat hat? Heech, lang, swier, of miskien allegearre tagelyk? Wy regelje direkte leveringen en oerlade jo guod bywannear’t nedich oerdutsen fia de sydkant: dat skeelt en past altyd!\nMear oer ôfwikende maten transport\nGefaarlike stoffen moatte feilich ferfierd wurde. By Veenstra|Fritom kinne jo dêrfan op oan. Us sjauffeurs beskikke oer de kennis om ADR-guod neffens de Europeeske regeljouwing te hanneljen en ferfieren.\nMear oer ADR-transport\nGuod net te waarm of kâld? Fan froastfrij oant keamertemperatuer: Veenstra|Fritom leveret jo produkten in perfekte steat oan. Wy brûke sensoaren en mjitapparatuer om de kondysje fan de produkten konstant yn de gaten te hâlden. Sa garandearje wy dat jo guod yn topkondysje bliuwt.\nMear oer termo leveringen


Gjin plak | It Nijs\ndesimber 27, 2020 07:00 Fernijd\nWylst se dêr wiene, wie it safier mei har. Se krige doe har earstlingssoan, bewuolle Him yn doeken en lei Him yn in krêbe, want der wie foar harren gjin plak yn ’e herberch (Lukas 2, 6-7)\nDit ferhaal fan Betlehem wurdt ornaris wat te hastich lêzen. Wy kenne it sa goed; wy wolle nei de skieppehoeders en harren skiep ta en harkje nei it liet fan de ingels. Sok hastich lêzen hat gâns tsjin. Men sjocht dan net hoe slim oft it west hat, hoe beskamsum oft dizze skiednis foar minsken noch is.\nHja komme it stedsje yn: de machtige man fan Rome hat it sa wollen. Hja moatte harren nammen ynskriuwe litte foar de ‘folkstelling’ yn it plak dêr’t de famylje weikomt. Joazef en Maria hawwe in swiere reis efter de rêch. Nammerste swierder om’t Maria swier is: hja rint op alle dagen. No soene se teplak wêze, mar der is foar harren gjin plak. De doarren sitte ticht en dêr’t se oanklopje krije se de doar foar it gesicht tichtslein. Betlehem kin gjin spul hawwe mei sa’n sjofel soadsje; en alhiel net mei in jong frommes yn Maria har omstannichheden.\nEar’t de lytse Jezus berne wie, hie er al swierrichheden ree foar syn âlden en foar it publyk. Dat wytget net bêst. Ear’t Jezus berne wie, hie de wrâld al sein: “Wy wolle gjin gedoente mei Him hawwe.” Dat wytget slimmer dingen. It minskdom stiet net te wachtsjen op frede, freugde, libben en leafde. It hat it fierstente drok mei eigen feestjes en mei eigen oarloggen. Gjin plak. Hoe sit dat as sok klopjen ús opskrillet?\nDe minske himsels ta fijân Moederaasje Lân fan frede en frijheid… De waan fan it eigen gelyk


Home\tAktiviteiten\tMoanne fan it Fryske boek 2012\tBoekefeitsjes\tDownload de Dichterby App\tBoeken 2012\tFoto's\tNijs\tNijsargyf 2012\tBoekhannels\tBoek op ‘e sweef\tFryske e-books\tKontakt\tWa skriuwt de moaiste Twicht?\tDe priiswinner fan de bêste #twicht wurdt op snein 14 oktober om 16.30 bekendmakke yn it Jopie Huismanmuseum yn Warkum.\nDe sjuery bestiet dit jier út Jetske Bilker, Asing Walthaus en Sjoerd IJbema.\nSpulrigels TWITTERGEDICHTEWEDSTRYD MOANNE FAN IT FRYSKE BOEK\nRintiid en slutingsdatum\nDe wedstriid rint fan 15 augustus 2012 oant 30 septimber 2012 24.00 oere.\nIn twicht bestiet út 1 tweet (berjocht op Twitter.com). In twicht wurdt publisearre op it eigen persoanlike twitteraccount. Yn elke twicht moat it sykwurd (hashtag) #twicht opnommen wurde.\nDe ynhald en foarm is frij. De twichten moatte yn it Frysk of yn in Fryske streektaal pleatst wurde. De twichten meie net earder publisearre wêze of yn eigen behear útjûn wêze, ek net digitaal. Ek meie se net publisearre wurde foardat de priisútrikking fan de wedstriid plakfûn hat.\nElkenien mei safolle twichten ynstjoere as hy of sy wol.\nSjueryleden binne útsletten fan dielnimming.\nTresoar en It Fryske Boek binne net ferantwurdlik foar de ynhâld fan de twichten.\nNei de slutingsdatum fan de wedstiid fynt de beoardieling plak.\nDe priisútrikking wurdt holden op 16 oktober 2012 yn ’t Jopie Huismanmuseum yn Warkum.\nDe auteur hâldt it (wrâldwide) copyright op elke twicht.\nIt Fryske Boek en Tresoar behâlde it rjocht om alle ynstjoerde twichten sûnder útsûnderingen te publisearjen oant 1 jier nei de wedstriid. De dichter jout troch diel te nimmen, tastimming om de twicht te retweeten.\nDe winner fan de bêste twicht ûntfangt de sulveren “TWICHT”.\nYnstjoeren hâldt it sûnder betingsten akseptearjen fan de regels en betingsten fan de wedstriid yn. It net foldwaan oan de betingsten dy’t steld wurde oan it ynstjoeren kin liede ta diskwalifikaasje.


Konst skrikt fan Thialf-nijs | Omrop Fryslân\nKonst skrikt fan Thialf-nijs\n20 maaie 2013 - 15:06\nDeputearre Hans Konst is skrokken fan it berjocht fan de NOS dat net Thialf op It Hearrenfean, mar de nije iisbaan yn Almere troch de KNSB en NOC*NSF keazen is as sintrum foar it topreedriden. 'Wy ha gjin kalme twadde pinksterdei mear', seit syn wurdfierder. De NOS seit him te basearjen op it noch fertroulike beoardielingsrapport.\nDe wurdfierder fan Hans Konst seit dat it tsjin alle ôfspraken is, dat de konklúzjes fia de NOS útlekt binne. De provinsje soe de útslach pas tiisdei tusken 8 en 9 oere hearre en soe pas dêrnei reagearje.\nHans Konst toande him de ôfrûne wiken hiel optimistysk oer de kânsen fan Thialf. De provinsje wie ree om 50 miljoen euro te stekken yn de fer- en nijbou fan it iisstadion. Njonken Almere en It Hearrenfean wie ek Zoetermeer yn de race om it sintrum foar topreedriden binnen te heljen.\nKNSB-foarsitter Doekle Terpstra seit folslein ferrast te wêzen oer de berjochtjouwing fan de NOS, omdat it rapport fan 'e beoardielingskomisje neffens him mar by acht minsken bekend is. Oft de beoardieling yndied yn it foardiel fan Almere útfallen is, wol hy net sizze. Terpstra wol gewoan de proseduere folgje, sa't dy earder ôfpraat is. Hy sjocht gjin oanlieding om dêr no wat oan te feroarjen.\nEk Arie Koops, ien fan de leden fan de beoardielingskommisje, neamt it hiel spitich dat it rapport fan beoardielingskommisje útlekt is. Koops seit dat hy gjin ydee hat hoe't it rapport by de NOS bedarre is. De NOS meldt op grûn fan it noch fertroulike rapport dat de KNSB en NOC-NSF kieze foar Almere, yn stee fan It Hearrenfean of Zoetermeer. It Hearrenfean soe neffens de NOS ôffallen wêze, fanwege de mindere berikberens. Ek soe it plan fan Thialf minder goed skoare op it mêd fan de duorsumens.\nThialf KNSB Hans Konst NOC*NSF topreedriden\nWaadeilannen krije eigen app\n'Nije topiisbaan nei Almere'


Fandalen oanhâlden | Omrop Fryslân (advertinsje)\nFandalen oanhâlden 30 mrt 2012 - 19:09\n0 reaksjes De plysje hat in tal fernielings en in stellerij dy't foarich jier oktober plakfûn, oplost. Yn de nacht fan 15 op 16 oktober waarden yn de Ljouwerter wyk Skieringen-Heechterp auto's beskeadige en bushokjes en fytsen fernield. Ek waard de kentekenplaat fan in auto ôfstellen. Trije Ljouwerters fan 18, 19 en 22 jier binne oanhâlden. De plysje tinkt dat de trije yn dy perioade mear fernield hawwe.\nKorreksje meldeLês foarTrefwurden: stellerijfernielingsView the discussion thread.Diel dit berjocht op: 30-03Man dupearre troch phishing 30-03Bûsehifkers aktyf Besjoch ek...


Moat scouting wike foar kampus? | Omrop Fryslân (advertinsje)\nMoat scouting wike foar kampus? 18 maaie 2006 - 17:39\nGrutte soargen foar Scoutinggroep "Schout-Bij-Nacht-Doorman" út Ljouwert. Se binne benaud dat der foar harren yn 'e takomst gjin plak mear is yn it Rengerspark. De scouts sitte al sa'n fyftich jier op dat plak, mar driigje no yn 'e knipe te kommen troch de plannen foar de Kenniskampus dêr. It is de bedoeling dat der ûnder mear studintehûzen op it terrein boud wurde.\nKorreksje meldeTrefwurden: argyfLês foarView the discussion thread.Diel dit berjocht op: 18-05Wenningbou seit gearwurking op 18-05Wer blauwe flagge minder Besjoch ek...


Wim Stroetinga wint Annen | Omrop Fryslân (advertinsje)\nWim Stroetinga wint Annen 08 jun 2011 - 23:49\n0 reaksjes Wim Stroetinga (foto: Rudie Ottens)\nWim Stroetinga hat mei oermacht it kritearium de 'Acht fan Annen' wûn. Aldeberkeaper Stroetinga liet syn spesjalitiet, de einsprint, wer ris sjen. Jan Bos fan Nijhoarne waard op in romme fytslingte twadde. Earder wûn Stroetinga trije etappes yn Olympia's Tour en wie er ek de rapste yn it kritearium fan Beilen.\nBy de earste tsien yn Annen einigen ek de Friezen Fokke Postma (7), Henk Bos (8) en Andries Weening (9).\nKorreksje meldeTrefwurden: argyfLês foarView the discussion thread.Diel dit berjocht op: 09-06Plan foar natuer op Skier 08-06Sillige Titus mooglik hillich Besjoch ek...